
aba loi ad iukak Zvanični podaci što su ih otomanskim gubicima davale ruska i evropska konzularna mreža, kao i otomanske 


Muzika vlasti, uključujući i štabove nekih Omer-pašinih jedinica, ponekad su vrlo nepouzdani. Kako su Omer-pašine 
Religija jedinice bile sastavljene od vojnika iz raznih vilajeta na Balkanu, uključujući i Bitoljski i Prištinski, znatan dio 
Strip vojnika je dezertirao, te su ih vojne i vojno-političke vlasti odmah svrstale u gubitke. Kao i u svim ratovima, 


precizni podaci o gubicima mogu se ustanoviti jedino na osnovu vojnih spiskova, kad to vojne vlasti čine 
odgovorno i u miru. 

Crnogorsko-turski rat 1852-1853. ojačao je međunarodni položaj Crne Gore, učvrstio pozicije zemaljske 
vlasti, a knjazu Danilu podigao ugled u Evropi, u slovenskom svijetu posebno. Ovo je prvo vojevanje u ratnoj 
istoriji Crnogoraca koje je njihova zemlja vodila kao država po planu svoje vrhovne komande. 


Doček u Beču 


Podrška zvaničnog Beča Crnoj Gori nastavljena je i po okončanju crnogorsko-turskog rata 1852-1853. To je 
na svoj način potvrdio i poziv imperatora Franja Josifa crnogorskom knjazu da posjeti austrijsku prijestonicu. 
U Beču je knjazu Danilu pripremljen svečani doček. Za njega su organizovani i specijalni prijemi. Bio je i kod 
imperatora na svečanom ručku, a u njegovu čast je pripremljena i vojna parada. Austrijski vladar je iskoristio 
priliku da knjaza „pita za svašto“. Mada je knjaževoj posjeti Austriji dat više protokolaran karakter, razgovori 
koji su tada vođeni s austrijskim zvaničnim ličnostima bili i te kako od koristi za Crnu Goru. A što je 
najvažnije, posjeta je imala uticaja na učvršćivanje knjaževe pozicije u zemlji. Ona je i kod samog knjaza 
razvila osjećanje sopstvene veličine. Kako i ne bi, kada se vladaru jedne državice na Balkanu pružila priliku 
da za nepunu godinu dana vodi razgovore s imperatorima dviju moćnih evropskih država, i to onih koje su 
odlučivale o sudbini Balkana i da pregovara s njihovim ministrima inostranih poslova, državnim kancelarima, 
đeneral-feldmaršalima i drugim zvaničicima. 

Po povratku iz Beča, knjaz je sazvao narodnu skupštinu. Ona je održana 20. VI / 11. VII 1853. Na njoj je 
održao govor s izrazima zahvalnosti moćnom susjedu, apelujući na svoje sugrađane da čuvaju i sa njim 
unapređuju dobre odnose i veze. 











Orden za nezavisnost 


Početkom maja 1853. knjaz Danilo je donio odluku da ustanovi Orden za nezavisnost Crne Gore. Njime je 
želio da nagradi sve one ličnosti, domaće i inostrane, koje su se istakle u ratu 1852-1853. godine. Po 
knjaževim ocjenama, za posebne zasluge u ratu nagrađeno je 210 Crnogoraca, i to: 117 srebrnim i 54 
zlatnim medaljama, dok je 39 dobilo novoustanovljeni Orden za nezavisnost Crne Gore. 

Ruska vlada i ruski imperator su takođe odlikovali za ratne zasluge jedan broj Crnogoraca. Sam knjaz Danilo 
je dobio Orden svete Ane I stepena, dok su Pero Tomov i Đorđije Savov nagrađeni istim ordenom II stepena. 
Odgovarajuća ruska odlikovanja dobili su još i Mašan Savov Petrović, vojvoda Mirko Stankov Petrović, Stevan 
Perkov Vukotić, vojvoda Anto Daković, Petar Stevanov Vukotić i perjanik Vido Bošković. 

Knjaz je dodijelio crnogorska odlikovanja pukovnicima Kovaljevskom i Stratimiroviću, a zatim i austrijskim 
predstavnicim Zajčeku, Bergeru i Dojmiju. 

Bečka vlada je tada donijela odluku da se austrijski Orden Gvozdene krune dodijeli knjazu Danilu i Peru 
Tomovu. 

Kako se od ratne slave nije moglo živjeti, na vrijeme su preduzeti hitni koraci za obnovu porušene zemlje. U 
tu svrhu, neposredno po okončanju rata, pošao je knjaz u obilazak Crmničke nahije. Ona je spadala u red 
najviše postradalih područja. Knjaz je ovom posjetom želio, istovremeno, da oda priznanje Crmničanima za 
izuzetne napore, učinjene u toku dvomjesečnog vojevanja. 

Nedostatak finansijskih sredstava remetio je sve knjaževe planove na obnovi zemlje i prehrani izgladnjelog 
stanovništva. Privremena finansijska pomoć koju je knjazu u ime ruske vlade uručio pukovnik Kovaljevski, 
bila je neznatna da podmiri sve potrebe. Cim je za to saznala, ruska vlada je krajem avgusta 1853. donijela 
rješenje da se crnogorskoj državnoj kasi uplati naknadno 30.000 rubalja za pomoć postradalim područjima. 
Knjaz je tu odluku petrogradskog kabineta propratio izjavom da je to još jedan dokaz naklonosti carske vlade 

prema Crnoj Gori i crnogorskom narodu. 

Da bi se koliko-toliko olakšala prehrana nezbrinutog stanovništva, uputili su senatori i vojvode Petar 
Stevanov Vukotić i Ivo Rakov Radonjić zahtjev srpskom ministru inostranih poslova, Aleksi Simiću da se 
zauzme za prijem 500 crnogorskih porodica, koje su tih dana izrazile želju da se presele u Srbiju. 


II 
OŽIVLJAVANJE STARIH POLITIČKIH SUKOBA U ZEMLJI 


Teškoće crnogorske države, izazvane posljedicama ratnih dejstava protiv Omer-pašine armije, počele su da 
se umnožavaju novim rizicima na koje su ih podsticali iznenadni nemiri u pograničnim rejonima Hercegovine. 
Još u toku juna 1853, kad ratna jeka nije bila takoreći ni dovoljno umukla, prispjela je na Cetinje jedna 
delegacija narodnih prvaka iz Hercegovine da se žali na ,nečuvene muke" kojima je bio izložen narod u 
pašaluku. Zlokobni znaci novih ustaničkih gibanja nijesu mogli ostati nezapaženi konzularnim predstavnicima 
evropskih država. Ruska diplomatija je bila posebno uznemirena takvim vijestima, pogotovo zahtjevima 
hercegovačkih narodnih prvaka da ih knjaz Danilo uzme u zaštitu. Ruski diplomati su dobro znali o kakvoj se 
vrsti zaštite radi, pa su odmah alarmantno počeli da skreću pažnju zvaničnom Cetinju da se ne igra vatrom. 
Sukobi na hercegovačkoj granici i diplomatsko-konzularna pretjerivanja u ocjenama o obimu tih gibanja 
ubrzo su potisnuti još dramatičnijim vijestima sa Cetinja. U središtu Crne Gore oživjele su stare razmirice u 
Praviteljstvujščem senatu. Prezident Senata, Pero Tomov Petrović teško se mirio s ponašanjem novog 
vladara. On nije mogao da prihvati njegov sistem razmišljanja i način rukovođenja zemaljskim poslovima. Svi 
istaknuti zemaljski prvaci, u prvom redu senatori, znali su da knjaževa stroga i prijeka priroda neće dopustiti 
da se prezident senata ponaša na način kao u doba Petra II. Iako su bili ubijeđeni da ,partija“ Pera Tomova 
nije onakvog karaktera kako ju je prikazivao knjaz Danilo - bili su ubijeđeni da je sukob neizbježan i da će 
biti žestok i nepomirljiv. Znali su da novi vladar, ovjenčan još i ugledom stečenim u ratu, nije spreman da 
vodi dijalog sa bivšim pretendentom na crnogorski vladarski prijesto. 


Obračun s protivnicima 


Pošto je propustio priliku koja mu je poslije Njegoševe smrti nudila nekakve, ne baš velike, izglede da se 
dokopa kormila za upravljanje Crnom Gorom, Peru Tomovu su svakim danom iščezavale šanse da povrati 
nekadašnji uticaj u zemlji. Uzalud je u ratu 1852 - 1853. pokazao odlučnost i hrabrost dostojnu divljenja - 
legende su se isplele oko drugih ličnosti. Knjaz Danilo je osjećao da je njegov glavni suparnik razmišljao o 
ograničavanju knjaževske vlasti, pa se stoga i sam pripravljao za obračun. Čovjek knjaževe prirode i naravi 
nije bio spreman da dopusti da se opozicija, i to u vrhu države (u Senatu), formira i učvršćuje. Svaki knjažev 
dražvnički potez bio je, pored ostalog, sračunat na to kakav će utisak napraviti na opoziciju. Još na 
Petrovdanskoj skupštini, kad se pojavio u ruskoj uniformi, sa odlikovanjima, u pratnji senatora, želio je da 
istakne svoju supremaciju, a opoziciji da stavi do znanja da se ne igra glavom. Na skupštini je iz svake 
njegove riječi izbijala energija i odlučnost. Trebalo je stvoriti povjerenje u vladara, divinizovati svaki njegov 
potez, a njegovu strogost proglasiti za pravdoljubivost. Svi prisutni na skupštini odobravali su knjaževu 
izjavu: da svi rušitelji zemaljskog reda moraju da osjete strogost suda i zakona. 

Učvršćivanje lične vlasti bilo je jedno od osnovnih načela knjaz-Danilove državne doktrine. To političko načelo 
knjaz je naslijedio i preuzeo od svog velikog prethodnika. Dok je na Njegoševe apsolutističke državne manire 
Pero Tomov gledao nekako drugačije, Danilove nije želio da podnosi. U borbi protiv Danilovog samodržavlja, 
Pero Tomov je izabrao jedinu, iako najrizičniju, šansu koja mu se u tom trenutku nudila - dogovor sa 
serdarom Milom Martinovićem i Stevanom Perovićem Cucom. Ni jedan od njih trojice nije želio da u knjazu 
vidi personifikaciju narodnog i državnog suvereniteta, kako je to većina u Senatu prihvatila. Iako je opozicija 
bila spremna da protiv knjaza preduzme i neki prevratnički korak - nije imala izgleda da dobije širu podršku u 
narodu. Zbog toga je vojvoda Mirko, glavna ličnost u obračunu s opozicijom, i mogao bez ubjedljivih dokaza 
da optuži Pera Tomova i serdara Mila Martinovića za prevratničku djelatnost. Kao što se to u sličnim 
prilikama, po pravilu, i čini, glavni krivci su optuženi da su svoje opake namjere željeli da ostvare uz oslonac 
na inostranu podršku. 

Trojica žestokih knjaževih protivnika, zajedno sa 26 članova uže porodice, emigrirali su u noći između 17. i 
18. novembra 1853. A već 24. XI / 6. XII 1853. donesena je presuda Senata kojom se opozicioni prvaci 
osuđuju na progonstvo, konfiskaciju čitave imovine, s tim da ih svako može lišiti života onog trenutka kad ih 
uoči na crnogorskoj teritoriji. 


Poruke iz inostranstva 


Život Pera Tomova u emigraciji brzo se prekratio; krajem januara 1854. bivši prezident crnogorskog Senatat 
umro je u Kotoru. Austrijske vlasti nijesu pravile smetnju da se njegovi posmrtni ostaci isprate na Njeguše. 
Pero Tomov Petrović je punih šesnaest godina bio jedan do vodećih državnih prvaka Crne Gore. Za njegovo 
ime vezani su mnogi značajni napori na učvršćivanju zemaljske vlasti i širenju ugleda Crne Gore. Ličnosti 
koje su to krajem 1853. morale da priznaju - tih dana su to bacile u zaborav. Odjedanput su neki njegovi 
savremenici počeli da naglašavaju samo njegovu pohlepu za novcem. Istina je da je Pero Tomov ostavio 
priličnu ušteđevinu (100.000 forinti), za ondašnje prilike na malo bogatstvo. Druga dvojica emigranata, 
serdar Milo Martinović i Stevan Perović Cuca ostali su do kraja dosljedni svojim uvjerenjima. Njima nije ni na 
kraj pameti bilo da čine ma kakav pokušaj da izglede odnose s knjazom i zvaničnim vlastima na Cetinju. Oni 
su s austrijske teritorije ubrzo započeli da vode mali rat protiv knjaza Danila. U tom smislu jedno vrijeme je 
prednjačio Perović. On je u srpskom listu Vetovid, što je izlazio u Beču, započeo propagandnu kampanju 
protiv knjaza. To je kod crnogorskog vladara i kod vojvode Mirka izazivalo ogorčenje. Oni nijesu podnosili 
opoziciju, kako u zemlji tako i u inostranstvu. Uz knjaza i vojvodu Mirka izrastala je jedna oligarhija 
zemaljskih starješina, čije je bitno obilježje bilo - poslušnost i vjernost knjaževskoj užoj porodici, knjaževim 
političkim shvatanjima i tumačenjima. Ta se oligarhija sve više povezivala krvno-srodničkim vezama, te je 
nepotizam postajao svakim danom jedno od njenih bitnih obilježja. 

EBAH NEPOBHUB UYUA 





Mira ni spolja ni unutra 


Početak Krimskog rata izazvao je nedoumice i uzbuđenja u nekim političkim krugovima pojedinih balkanskih 
zemalja. Kod Crnogoraca je pojačavao nadu u to da nastupaju nova, bolja vremena. Knjaz Danilo je odmah 
poslao u Beč ađutanta Vukovića da zatraži savjet od ruskog predstavnika: kako da se njegova zemlja ponaša 
u trenutku kad Rusija donosi odluku da prolijeva krv "za dobro slovenskih naroda". Ne čekajući na odgovor, 
knjaz je odmah započeo sa ratnim pripremama. 

Ne obazirući se mnogo na upozorenja Neseljrodea i Paskijeviča, ruski imperator Nikolaj I je smatrao da treba 
iskoristiti raspoloženje balkanskih Slovena kao faktor za ratne ciljeve Rusije. On je stoga odmah uputio u 
Crnu Goru specijalnog izaslanika Jegora Petroviča Kovaljevskog, starog crnogorskog poznanika i prijatelja. 
Početkom januara 1854. Kovaljevski je stigao u Crnu Goru, zemlju za čije se dobro mnogo puta do tada 
zauzeo kod najodgovornijih činilaca carske vlade. Cim je stigao na Cetinje, odmah je započeo pripreme za 
realizaciju instrukcija svoje vlade. 

Dolazak izaslanika carske vlade primljen je na Cetinju sa znatiželjom. Svi su vjerovali u to da predstoje 
sudbonosne odluke. Malo se ko prisjećao gorkih uspomena iz rata s Omer-pašom. Novi planovi o kojima je 
Kovaljevski vodio razgovore sa svojim sabesjednicima u Crnoj Gori bili su dosta nerealni. Događaji u 
Hercegovini i zbivanja u nekim crnogorsko-brdskim i crnogorsko-hercegovačkim plemenima, posebno na 
sektoru prema Vasojevićima, davali su osnova za zaključke, koje je pokadkad izvlačio ruski izaslanik. No, 
djelatnost Kovaljevskog i politička tumačenja širena od strane nekih njegovih saradnika nijesu bila u skladu s 
intenzivnom antiruskom propagandom i pritiskom kao što se vodio iz prijestonice Habzburgovaca. Na 
crnogorske zvanične organe apelovao je iz Beča da se manu sumnjivih vojno-strateških kombinacija i da se 
staraju o održavanju mira i reda na granici prema Turskoj. 


Skupština neće rat 


Razvoj prilika u neposrednom susjedstvu natjerao je knjaza Danila da početkom juna 1854, (31. V / 12. VI), 
sazove zemaljsku skupštinu na Cetinju. Većina najistaknutijih narodnih prvaka bila je protiv bilo kakve 
kombinacije koja je zemlju vodila u novi rat, ni pune dvije godine poslije jednog što je ostavio teške ožiljke 
na organizmu zemlje. Razumni zemaljski prvaci nijesu mnogo uvažavali činjenicu što je četovanje po 
Hercegovini ponovo počelo da uzima maha. Mnogima je bilo jasno da se crnogorski vladar upleo u opasnu 
igru. Sve je to na neki način trebalo realistički predstaviti crnogorskom vladaru i upozoriti ga na težak rizik 
kojemu izlaže zemlju poslije jednog tek okončanog teškog iskušenja. 

Dok su se na Cetinju vodile ozbiljne rasprave o daljim odnosima s Turskom, predstavnici Austrije su 
nastavljali da upozoravaju knjaza na spoljnopolitički smjer koji Crnoj Gori nije mogao donijeti dobro. Boravak 
zvaničnog ruskog izaslanika u Crnoj Gori svakim danom postajao je sve teži i složeniji. Austrijski predstavnici 
su zahtijevali od crnogorskog vladara da otkaže gostoprimstvo ruskom pukovniku. Dalji boravak predstavnika 
Petrograda u Crnoj Gori postajao je nesnosan. Postojalo je svakim danom sve jasnije da od crnogorskog 
ratnog angažovanja na strani Rusije ne može biti ni govora. Politika Austrije i odnosi vlade u Beogradu prema 
planovima Kovaljevskog raspršili su sve kombinacije o dizanju opšteg ustanka protiv Turaka na Balkanu. 
Uzalud je tih dana vodio razgovore s knjazom Danilom i ruski đeneral Salos - bilo je jasno da Crna Gora mora 
ostati neutralna u velikom sukobu na Istoku. 


Neizvjesnosti i nedaće 
Dok se stanje na crnogorsko-hercegovačkoj granici donekle stišavalo, prilike na granici prema Skadarskom 


vilajetu su se stalno komplikovale. To je najviše zavisilo od politike vilajetskih vlasti. Njima je takvo stanje 
najviše i odgovaralo. Prvacima u vilajetskoj upravi je više odgovaralo da se turski vojni obveznici angažuju 

prema Crnoj Gori, nego da ih upućuju na daleki istočni front, odakle im je teško bilo računati na povratak u 
zavičaj. 

Od dolaska knjaza Danila na čelo Crne Gore zemlju su stalno pratile neke neizvjesnosti i nedaće; jedna tek 
što iščezne - ustupa mjesto drugoj. Sve su se one mogle nekako podnijeti da u zemlji 1854. nije počela da 
hara glad. Ona se prenijela i na sljedeću (1855) godinu. U pismima koja je tada dobijao crnogorski vladar 
često je primao upozorenja da će narod, kao i nekada u davnim vremenima, ne poštujući red i zakon, početi 
silom da otima hranu sa teritorija pod turskom vlašću. U takvim uslovima počele su ponovo da oživljavaju 
legende o ratničkoj privredi i hajdukovanju. Ogladnjeli narod je vjerovao da mu samo puška i nož mogu 
osigurati hljeb i egzistenciju. 

Već sredinom 1854. knjaz Danilo se sve više uvjeravao da Crna Gora sama, bez podrške spolja, ne može 
preduzeti neki ozbiljniji poduhvat protiv Turske. No, misao o novom ratu sa starim i ljutim protivnikom nikad 
ga nije napuštala. On je, da bi bio pripravan za svaku eventualnost, izvršio i neku malu vojnu reformu. Izdao 
je naredbu svim kapetanima da popišu sve vojne obveznike. Naredbu o tome završio je jednom tiradom iz 
herojskog deseterca: "Zar nijesmo mi... sinovi onijeh starijeh vitezova, koji su po tri vezira turska 
najedanput na nož pobijali, koji su francuske vojske tukli i carske gradove na juriš otimali?" Svi vojni 
obveznici su bili dužni da na kapi nose vojnički znak. To je bio mali metalni krst i po tom obilježju je vojska 
jedno kratko vrijeme nosila naziv "krstonosna". Svaka jedinica dobila je i svoju zastavu - "krstonosni barjak". 
Barjak je bio od crvenog platna sa bijelim krstom u sredini. Tada je knjaz ustanovio i starješinske grbove: za 
senatore, ađutante, kapetane, stotinaše, desečare i perjanike. Svi starješinski grbovi su bili identičnog 
likovnog rješenja, samo su bili sastavljeni od različitih legura i bili različite veličine. Predstavljali su dvoglavog 
orla, koji nosi lava, dok su u sredini grba knjaževi inicijali. Nekoliko godina knjaz je za državnu zastavu 
upotrebljavao i trobojku. Na sličan način nastale su i srpska i hrvatska trobojka. 


Između Skadra i Cetinja 


Sve knjaževe političke i vojne mjere pažljivo je pratio skadarski vezir Osman-paša, služeći se oprobanim 
sredstvima još iz vremena kad je Njegoš upravljao Crnom Gorom. Kao što je skadarskom mutesarifu polazilo 
za rukom da preko svojih kanala brzo saznaje sve što ga je interesovalo u vezi sa knjaževom politikom, ni 
crnogorskom vladaru nije bilo osobito teško da dokuči svaki pouzdani podatak o smjeranjima Osman-paše. 
Na Cetinju se brzo saznalo sredinom 1854. da Osman-paša preduzima opasne radnje da uznemiri 
Bjelopavliće, da pokoleba izgladnjeli narod, da skrene s pravog puta neke istaknute bjelopavlićke prvake. 
Pojedine od njih bila je obuzela plemenska buntovnička strast do mjere tako da su izdali naredbu da se 
nasilno otvore državni magazini s municijom i da se ova odmah započne dijeliti njihovim privrženicima. Čim 
su za to saznali pješivački kapetan Peko Mićov Mijušković i Blažo Radović, rastjerali su kolovođe "pobune", a 
državne magazine stavili ponovo pod strogu kontrolu vlasti. Glas o tome brzo je dobro do Cetinja. Knjazu 
Danilu nije teško bilo zaključiti otkuda je dat potstrek za takvu anticrnogorsku radnju. Nije mogao da vjeruje 
da u jednom tako glasovitom crnogorskom plemenu mogu postojati ljudi koji su sa začuđujućom 
dosljednošću ispunjavali uputstva jednog izrazitog zlotvora, istinskog dušmana Crne Gore, kakav je bio 
Osman-paša Skopljak. Da bi povratio vjeru narodu u snagu crnogorske države, knjaz je sredinom jula (1/13. 
VII 1854) krenuo s odredom od 6.000 vojnika u Bjelopavliće. Jedan dio knjaževih vojnih snaga došao je u 
Ostrog, u mjesto gdje je i izbila "pobuna". Kao i svaka vojska kad dođe u položaj da smiruje narod u državi, i 
pojedine knjaževe formacije nijesu mnogo vodile računa o tome da spriječe pojedine svoje kabadahije da se 
ponašaju suprotno redu, običajima i moralnim normama, kojih moraju da se pridržavaju pripadnici jedne 
vojske iznikle iz naroda. Zluradi pojedinci su oštro reagovali na takvo ponašanje, koristeći ga u političko- 
propagandni obračun s knjazom i njegovom politikom. 


Obračun s Bjelopavlićima 


Glavni kolovođa nemira u Bjelopavlićima: senator i vojvoda Risto Bošković, Đoko Bošković i Vido Novakov 
Bošković, emigrirali su u Skadar, pod okrilje oružanih snaga Osman-paše. A jedan od kolovođa, pop Petar 
Pavićević uputio je pokajničko pismo knjazu. U tom politički kritičnom trenutku za Crnu Goru moglo se 
postaviti pitanje: zar tako ugledni narodni prvaci nijesu mogli emigrirati u Evropu, a ne kod zloglasnog 
otomanskog vezira, krivca za toliku prolivenu krv na Balkanu? Za neke emigrante knjaz je raspisao ucjenu od 
1.000 dukata (za vojvodu Rista Boškovića). 

Pokazalo se da knjaz nije pogriješio kad je s relativno brojnim oružanim odredom pošao u Bjelopavliće da 
smiri duhove, da opomene pleme i zaprijeti neposlušnim starješinama, spremnim na bunu i nered. Kako 
pouzdani izvori navode, najistaknutije vođe nemira su napustile zemlju, pošle u Skadar. Među njima je bio i 
knjažev zet, vojvoda pop Risto Bošković. Za neke je knjaz raspisao ucjenu od 1.000 dukata. 

Zemlju su pritiskale mnogobrojne nedaće: posezanje skadarskog mutesarifa, opasnost od šireg sukoba s 
Turskom, diplomatski pritisak Austrije, i iznad svega i teže od svega glad koja je dovodila u pitanje opštu 
egzistenciju čitavog naroda. Tešku poziciju knjaza Danila činila je još složenijom opšta oskudica novčanih 
sredstava. Knjažev godišnji budžet iznosio je 62.000 forinti, od čega je stavka od ruske redovne subvencije 
dosezala sumu od 38.000 forinti, a ostatak je isključivo služio za nabavku ratnog materijala. Prihodi od 
carina i poreza nijesu mogli pokriti troškove za izdržavanje državne administracije. 

Do 1855. knjaževska kancelarija i kancelarija Senata nijesu bile odvojene. U toku prvih nekoliko godina 
vladavine knjaza Danila ulogu sekretara obavljao je Vuk Vrčević. 

Na toj dužnosti ostao je do 18/30. ? 1855. godine. Tada mu je knjaz dao uvjerenje o "tačnom, vjernom i 
blagopristojnom" obavljanju povjerenog mu posla. Iste godine doputovao je u Crnu Goru novi knjažev 
sekretar - Milorad Medaković, nekadašnji Njegošev sekretar, kasniji autor nekoliko knjiga o Crnoj Gori i 
Crnogocima. Za vrijeme drugog službovanja u Crnoj Gori, Medakovićeva uloga bila je znatno drugačija od 
one u Njegoševoj eposi. 

Godine 1855. knjaz Danilo je stupio u brak s Darinkom, Srpkinjom iz porodice Kvekić iz Trsta. Još ranije, u 
decembru 1854. knjaz je donio odluku da mu vjenčani kum bude dalmatinski namjesnik, baron Mamula. Nije 
prošlo mnogo vremena, i sam knjaz Danilo se uvjerio da je u ličnosti dalmatinskog namjesnika Crna Gora 
imala jednog od najljućih protivnika svoje nacionalne politike. Niko s toliko dosljednosti nije sprovodio 
ekspanzivnu politiku habzburške krune na Balkanu kao baron Mamula. 


Uz pucnje topova 


Nova crnogorska knjaginja doputovala je u Crnu Goru krajem januara 1855. u pratnji svoje majke i brata. 
Sjutradan je u pratnji nekoliko stotina Crnogoraca doputovala na Cetinje, gdje je obavljena ceremonija 
vjenčanja u Cetinjskom manastiru. Svetkovina je podstakla knjaza da objavi amnestiju svim političkim 
emigrantima. Izuzeti su samo serdar Milo Martinović i Stevan Perović Cuca. 

Crnogorska knjaginja je bila inteligentna, a za ondašnje crnogorske prilike i obrazovana. Posmatrači koji su 
pratili prilike u Crnoj Gori očekivali su da će ona izvršiti snažan uticaj na ponašanje i kulturu življenja 
ondašnjih žitelja crnogorske prijestonice. I, zaista, njoj je stalno bila na umu obaveza da ,civilizuje“ ne samo 
Cetinje već i zemlju u cjelini. U tom pogledu više je željela nego što su joj prilike i intelektualne snage 
dopuštale. Sama je bila opijena svojom novom titulom i presrećna kad su je sagovornici oslovljavali sa ,Vaše 
Visočanstvo". Nije bila bez pretenzija da utiče na politiku zemlje, kako unutrašnju tako još i više na spoljnu. 
Sanse u tom pogledu su joj pogoršane od onog trenutka kad je postala javna tajna da je činila pokušaje da iz 
crnogorske državne kase angažuje sredstva za pokriće trgovačko-finansijskih gubitaka svoje porodice. 
Navikla na život tršćanske građanske porodice, računala je da će joj titula crnogorske knjaginje osigurati 
raskoš i sjaj, za koji crnogorski dvor nije imao mogućnosti. Bilo je u toj želji i nečeg pozitivnog. Nametanjem 
normi ponašanja i manira evropskog urbanog života doprinosilo se rušenju patrijarhalnih oblika razmišljanja i 
ponašanja. No, i pored toga, nije bila u stanju da ocijeni da su patrijarhalitet i njegove izbrušene norme 
ponašanja dosezale oblik savršenstva, čemu su se divili i daleko učeniji predstavnici građanskog društva 
evropskog Zapada. 


Ne mali uticaj 


Uticaj knjaginje Darinke na Danilovu politiku nije bio mali, naročito u spoljnopolitičkim djelovanjima, osobito 
od onog momenta kad je 1856. došlo do zaoštravanja crnogorsko-ruskih odnosa. Otada je francuski 
predstavnik u Skadru Ekar za mnoge svoje diplomatske poteze želio prethodno da dobije knjaginjinu 
naklonost. Knjaginjin uticaj na zemaljske poslove počeo je naglo da slabi poslije emigracije Đorđija Petrovića, 
kad je na čelo Senata došao vojvoda Mirko Petrović. Po normalizaciji odnosa s Rusijom 1858. knjaginjin 
uticaj se sveo na najmanju mjeru. Vojvoda Mirko nije mogao da ravnodušno posmatra kako se knjaginja 
miješa u politiku zemlje, čije biće, duh i puls života nije mogla da istinski osjeti i razumije, jer je, kako je 
napisao vladika-pjesnik, ,poteža ova naša škola”. A knjaz Danilo je više volio da se zamjeri supruzi nego da 
poremeti odnose s bratom, koga su Crnogorci smatrali drugim vladarom. 

Ako je knjaginjin uticaj na politiku postepeno ograničavan, njen uticaj na organizaciju života na knjaževskom 
dvoru bio je presudan. Ona je u život ,Biljarde“ unijela dosta novina. Evropski maniri i etikecija u knjaževoj 

rezidenciji - djelo su koketne crnogorske knjaginje. Po njenim preporukama knjaz je započeo učenje 
francuskog jezika, tako da je pod sam kraj vladavine mogao bez prevodioca da se sporazumijeva na tom 
jeziku. Knjazu je bilo stalo da nauči i ruski književni jezik. Malo je vladara koji su za tako kratko vrijeme 
svoje životno i državničko iskustvo i svoju kulturu toliko obogatili kao što je bio slučaj sa knjazom Danilom. 


Obnova škola 


Poslije Njegoševe smrti privremeno je prestao rad škole na Cetinju. Rat 1852-1853, a zatim unutrašnje 
političke trzavice bile su za to glavni razlozi koji su, takođe, uticali na povremeni prekid rada i drugih dviju 
škola, u Dobrskom Selu i u Crmnici, u Brčelima. Pored toga, u zemlji nije bilo profesionalnog učiteljskog 
kadra. Knjaz je pokazao interesovanje za obnovu rada škola. Ona koju je Njegoš ustanovio na Cetinju 
obnovljena je krajem 1855, a za prvog njenog učitelja određen je Jovan Karanović iz Sombora. U školu je 
upisano 20 učenika. Ona je radila na internatskom principu, a nastava u njoj trajala je pet godina. Knjige za 
obnovljenu školu bile su osigurane u Srpskoj knjaževskoj tipografiji. Školski nastavni program pružao je 
učenicima relativno široko osnovno obrazovanje. Prvi đaci su bili mahom djeca istaknutih crnogorskih 
starješina. 

Na početku 1856. upućeni su na školovanje u Francusku knjaževi sinovci Nikola Mirkov i Božo Dragov 
Petrović. Oni su o trošku francuske vlade smješteni u Licej Luja Velikog. Iste godine poslato je na školovanje 
u Beogradu još nekoliko učenika, a nekoliko i u Petrograd. Naporedo s tim preduzimani su koraci za otvaranje 
bogoslovije. 


V 
ZAKONIK DANILA I, KNjJAZA I GOSPODARA CRNE GORE, IZ 1885. GODINE 


Još na crnogorskoj skupštini održanoj 1/13. III 1852, kad je crnogorska država proglašena ,mirskom" i 
„nasljednim knjaževstvom", bilo je govora o tome da nova vlast treba da obrati pažnju na vladavinu prava i 
zakonsku firmu koju treba da imaju svi značajniji akti zemaljske vlasti. Na skupštini je donesena i bila 
formulisana u šest tačaka. 

Relativno bogata zakonodavna tradicija, čiji korijeni sežu do polovine potonje decenije XVIII stoljeća, kao i 
potrebe društva toga vremena, žiteljima Crne Gore činili su opravdanom ideju knjaza Danila, istaknutu 
odmah po povratku iz Rusije: da se što prije donese novi zemaljski zakonik, jer je ranije Petar I, po kome se 
do tada sudilo, nije regulisao sve oblasti pravnog života. Crnogorski vladar je pristupio izradi novog zakonika, 
s velikom pažnjom i državničkom odgovornošću. Njegovo shvatanje se temeljilo na uvjerenju da novi zakonik 
treba da predstavlja osnovu za cjelokupni pravni poredak u zemlji, da običajno pravnu kulturu uzdigne na 
nivo pravne svijesti građanskog društva i građanske države. 

Zakonik Danila prvog knjaza i gospodara Crne Gore, kako se u sačuvanom manuskriptu naziva, a kako je i u 
štampanom tekstu prvog izdanja nazvan (Novi Sad (1855), predstavlja jedan od najzanimljivijih zakonskih 
spomenika kod Južnih Slovena XIX stoljeća. Svojim odredbama, izloženim u 95 članova, imao je cilj da 
sačuva dotadašnje državne tekovine, omogući dalju izgradnju i učvršćivanje centralnih i lokalnih državnih 
institucija, osigura vladavinu prava, suzbijanje separatističke težnje lokalnih (seoskih, plemenskih i nahijskih) 
zajednica i onemogući destruktivne radnje koje su proisticale iz lokalnog izolacionizma (samovolje, krvna 
osveta i svi drugi oblici neprava). 


Jednakost pred zakonom 


Danilov zakonik je normativno precizniji od Zakonika opšteg crnogorskog i brdskog. U prvi plan je istakao 
glavna načela ustavno-pravnog karktera i na svoj način sankcionisao osnovne tekovine građanske revolucije: 
jednakost ljudi pred zakonom, zaštita ljudskih sloboda, zaštita života, časti, porodice, braka i imovine. 
Prihvatanje ovih načela dalo je snažan podstrek za dalji duhovni i politički uspon zemlje. 

Izvore prava koji su poslužili kao osnova piscima ovog zakonodavnog spomenika predstavljaju: dotadašnji 
zakonski spomenici, značajni istorijski dokumenti koji su implicirali pravna načela (peticije, memorandumi, 
molbe, političke instrukcije utemeljivača crnogorske države), u kojima su pojedini crnogorski državnici 
izlagali svoja shvatanja o suverenitetu, pravu naroda i čovjeka, jednakosti ljudi pred zakonom, zaštiti braka i 
porodice. Isto tako, važan izvor su činile neke, ne sve, presude (sentencije) Praviteljstva suda crnogorskog i 
brdskog, Praviteljstvujuščeg senata i izabranih sudova, kao i običajno-pravna praksa koja je u nekim sferama 
prava bila izgradila norme koje su po svom savršenstvu dosezale visoku mjeru pravne regulative. 

Javnost u zemlji, koja se već počela konstituisati kao faktor državnog života, očekivala je da će knjaz Danilo 
donijeti zakon odmah poslije proglašenja knjaževine. Sve je to bilo poremećeno zbog teškog ratovanja s 
Omer-pašinim trupama, zatim zbog stranačkih sukobljavanja. Čitav posao je zbog toga morao biti i odložen, 
tako da su pripreme za donošenje zakonika započele tek krajem 1854. Na Cetinju se tada nalazio Vuk 
Vrčević. Po njegovim obavještenjima, knjaz je već tada iamo pripremljen nacrt rukopisa zakonika. 
Oslanjajući se na podatke koje ih daje Vrčević, Milorad Medaković nije bio zadovoljan sadržajem zakonskog 
teksta iz nacrta rukopisa. Ko je sve bio angažovan u sastavljanju nacrta rukopisa zakonika teško je 
ustanoviti. Jedno je sasvim sigurno - uloga Milorada Medakovića u tim pripremama bila je daleko manja nego 
što se isticalo u jednom dijelu istorijsko-pravne literature. 

Zakonik knjaza Danila je izglasan na svečanoj sjednici crnogorske skupštine održane na Cetinju 6/18. V 
1855. godine. Svaki zakonski član je čitan na zasijedanju i posebno izglasavan. Čitava procedura je bila 
propraćena topovskim pucnjima. Po okončanju čitanja, sve zemaljske starješine su se zaklele da će „pred 
svojim zakriljem isti zakonik čuvati“, kako bi se svako ,samovoljno suđenje“ prekratilo i ustupilo mjesto 
»zakonitom i pravednom“. 


Manuskripti i štampano izdanje 


Veoma zanimljiva pravna načela izložena su u članovima 91 i 92. Zakonika. U članu 91. zagarantovano je 
imigrantima svako pravo koje uživaju Crnogorci i Brđani. To je iskazano na originalan način - ,Uskok svaki 

dok stupi u našu slobodnu zemlju, po zavjetu Svetog Petra bivšeg Gospodara crnogorskog bezbjedan je i ne 
smije mu niko ništa krivo činiti, kad se on pošteno i po našemu zemaljskom zakoniku vlada i upravlja". Isto 
tako, u članu 92 proklamovano je načelo ravnopravnosti naroda i građana, bez obzira na vjerske i nacionalne 
razlike. Vrlo je interesantno da je upravo to pravno načelo, duboko ukorijenjeno u društvenoj svijesti 
crnogorskog naroda, na grub način izmijenjeno u novosadskom izdanju Danilovog zakonika. U manuskriptu, 
u čiju autentičnost ne može biti sumnje, to načelo je formulisano na sljedeći način: ,I ako u ovoj zemlji nema 
nikakve druge narodnosti i nikakve druge vjere do jedine pravoslavne istočne, to opet svaki inoplemenik i 
inovjerac može slobodno samo ako ima o čem u našoj zemlji slobodno živjeti i onu slobodu i onu domaću 
našu pravicu uživati kako i svaki Crnogorac i Brđanin što uživa”. U štampanom tekstu novosadskog izdanja to 
je formulisano drugačije: ,I ako u ovoj zemlji nema nikakve druge narodnosti do jedine srpske i nikakve 
druge vjere do jedine pravoslavne istočne..." Ma koliko se novosadsko izdanje može, a ne mora, smatrati 
zvaničnim, ipak je novosadski priređivač izvršio nedopustive izmjene originalnog teksta zakonskog 
manuskripta. Da li je u ovom grubom posrbljavanju imao udjela i M. Medaković, ne može se sa sigurnošću 
kazati. Može samo da se pretpostavi, jer je već dokazano da je on vršio preinake u nekim drugim važnim 
istorijskim svjedočanstvima. 








MWNNOPAJI MENAKOBMR 





Dinastija Petrovića 


Norme zakonika su odgovarale potrebama sudske prakse. Najznačajnije su svakako one u kojima je regulisan 
ustavnopravni položaj čovjeka-građanina, uloga zemaljske vlasti u zaštiti interesa zajednice i pojedinaca, 
položaj i prava zemaljskog vladara (1-5, 6-7, 18, 19, 59-61, 69, 92), zatim krivično-pravne norme (7-10, 12, 
14, 16, 17, 20-23, 26-44, 60-65, 69, 71, 73, 74, 77, 78, 89, 93-95), dok je djelima iz oblasti građanskog 
prava u užem smislu posvećeno daleko manje pažnje (45-47, 49, 90), ali je zato dato posebno mjesto 
nasljednom pravu (48, 50, 52-57) i osobito porodičnom (51, 52, 67, 68, 70-77). Isto tako, zakonodavac nije 
zanemario ni procesno pravo (6-8, 11-13, 15-64), a nizom normi regulisao je međunarodno-pravne odnose 
(24-26, 91, 92), dok je crkvenom pravu takođe posvetio nekoliko članova (66, 88, 89). 

Zakonik je dosljedno i strogo primjenjivan u praksi, u društvenom i duhovnom životu u doba knjaza Danila, 
pa čak i u toku prvih decenija vladavine knjaza Nikole. Sačuvani su mnogi pravno-istorijski izvori o tome. A 
to je na svoj način potvrdila i anketa koju je početkom osamdesetih godina vodio u Crnoj Gori Valtazar 
Bogišić. On je ostavio i jedno od skoro malo poznato svjedočastvo o primjeni Danilovog zakonika. Naime, u 
toku prvih decenija vladavine knjaza Nikole crnogorski Senat, koji je bio i vrhovna zemaljska sudska 
ustanova, donio je odluku da se formuliše dvadesetak novih članova, kao dodatak Danilovom zakoniku, kako 
bi se lokalnim i centralnom zemaljskom sudu olakšalo suđenje po pisanim zakonskim normama, budući da je 
Danilov zakonik imao dosta praznina. Dok se ne pronađe tekst ovog ,dodatka" - teško se može pripremiti 
kritičko izdanje Danilovog zakonika. 


Kult vladike Danila 


Kad je pod sam kraj XVIII vijeka na čelo Cetinjske mitropolije i Crne Gore izabran Danilo Šćepančev Petrović 
malo je ko mogao pretpostaviti da će poslije njegovog gotovo četvorodecenijskog djelovanja na toj dužnosti 
funkcija crnogorskog vladike ostati nasljedna u porodici Petrovića. Ličnost i djelo ovog vladike trajno su ostali 
sačuvani u narodnoj svijesti i narodnom pamćenju, tako da kući Petrovića takvu čast niko među Crnogorcima 
nije ni osporavao. A ono što je u narodnom pamćenju ostalo kao najznačajniji istorijski doprinos ovog vladike 
bilo je svakako to što je upravo on državnu ideju, prvi put jasno uobličenu na samom početku Kandijskog 
rata, uzdigao na još viši stepen, daleko snažnije od one kako je formulisana u poznatoj peticiji Mletačkom 
senatu 1648. godine. Vladika Danilo je, u stvari, otpočeo rat za potpuno svrgavanje vrhovne vlasti 
otomanske Porte, pokušavajući da pokret protiv Osmanlija osloni ne samo na već premorenu i u vojno- 
političkom pogledu oslabljenu Mletačku republiku, već i na dvije velike države ondašnje Evrope, koje 
početkom XVIII stoljeća pojačavaju antiosmansku koaliciju. Ako se analiziraju istorijski poduhvati koje je 

ostvario vladika Danilo, mora se konstatovati da se u njegovoj borbenoj ideologiji jasno naslućuje državna 
ideja, na koju će se njegovi nasljednici kasnije snažno naslanjati. S te tačke gledišta, vladika Danilo je 
rodonačelnik crnogorske dinastije Petrovića. Kult o njemu kao vladici i vladaru počeo je da narasta pod sam 
kraj stoljeća, kad crnogorski pokret protiv Osmanlija, potpomognut i podstreknut i velikim zbivanjima koja 
tada pokreću evropski Istok i Zapad, u koja se uključuju i velike ideje evropskog preporoda, dobija veliki 
zamah i opštenarodnu snagu. Stvaranje kulta vladike Danila kod Crnogoraca vezano je dobrim dijelom za 
ličnost utemeljivača crnogorske nacionalne države - vladike Petra I. On je u svojoj Kratkoj istoriji Crne Gore 
za ime ovog vladike vezao pokret za deislamizaciju islamiziranih Crnogoraca, pokret poznat u nauci i u 
narodnom predanju pod nazivom Istraga poturica, ili Badnje veče. A da li se događaj odigrao baš onako kako 
ga je u Istoriji opisao vladika Petar I, ostaće zagonetka sve dotad dok se vladičino kazivanje eventualno ne 
potvrdi onovremenim izvorima. A samu ideju o ,istrazi“ prihvatio je i homerovskom poetskom alhemijom 
uobličio sam Njegoš, uzdižući je do neslućenih umjetničkih visina u svom velikom djelu - Gorski vijenac. Pisci 
koji tvrde da je Njegošev spjev predstavio klasičnu Crnu Goru na sličan način kao što je i Homer opjevao 
staru Jeladu, približili su naša saznanja suštini istorijskih zbivanja o Crnoj Gori u doba vladavine Petrovića. 
Politički i nacionalno-politički potezi koje je preduzimao crnogorski vladika-pjesnik pokazivali su da je on 
razmišljao o sličnim kategorijama, kao o utemeljivaču dinastije tako i o samoj dinastiji. 

Još u martu mjesecu 1853, neposredno po okončanju rata protiv Omer-pašinih trupa, knjaz Danilo je odlučio 
da prenese posmrtne ostatke rodonačelnika svoje dinastije sa austrijske teritorije. Kao što je poznato, 
vladika Danilo je bio sahranjen 11/22. I 1735. u Manastiru Podmaine, kod Budve. Poslije dosta dugog 
istraživanja, pošto o tome nijesu bila sačuvana sigurna svjedočanstva, komisija poslata sa Cetinja, po nalogu 
knjaza Danila, a uz saglasnost austrijskih vlasti, pronašla je vladičin grob, iz koga je 16. juna (1853) 
prenijela njegove kosti na Cetinje. Spomenik na Orlovom kršu podignut je tek potkraj XIX stoljeća (1896), 
budući da je sam knjaz Danilo odredio da se na tom mjestu podigne mauzolej. 


Njegoš na Lovćenu 


Knjaz Danilo je smatrao da je donošenje Zakonika još više učvrstilo dinastiju Petrovića. On se nije varao 
ukoliko je razmišljao u kategorijama da je rodonačelnik dinastije zaslužio kult koji su izgradili dva 
utemeljivača crnogorske nacionalne države - Petar I i Petar II. To je, u stvari, bio kult državne ideje Crne 
Gore, čije je obnavljanje razrađivao još vladika Danilo. 

Stvaranje kulta dinastije Petrovića, po knjaževoj ocjeni, u narodu ne bi naišlo na pravi odjek kad se ne bi 
ispunili testamentalni zahtjevi njegovog prethodnika, vladara koji je državničkom rukom, a još više 
neponovljivom riječju svog najvećeg djela, krunisao neprolaznom slavom svoj narod i utemeljivača svoje 
dinastije. Zbog toga je knjaz, uskoro poslije usvajanja zemaljskog zakonika donio odluku da se Njegoševi 
posmrtni ostaci prenesu na Lovćen, kako bi se, uostalom, dosljedno ispunila i vladičina jasno izražena 
potonja želja. To je učinjeno u septembru 1855. godine. Njegoševe posmrtne ostatke do kapele na Lovćenu 
pratili su knjaz Danilo i knjaginja Darinka, svi zemaljski prvaci, ,sa mnoštvom svještenstva i silan narod“. 
Tako je nesumnjivo najznačajniji Crnogorac svih vremena postao simbol crnogorske slobode i nezavisnosti, a 
Crnogorci od tada upravljaju pogled ka Lovćenu, kao Grci ka Olimpu. Tako je spontano, ali snažno, narastao i 
kult Lovćena - najveće nacionalne svetinje. 


Bez milosti 


Za vrijeme prethodnika knjaza Danila državni aparat nije bio veliki i složen, ali je bio veoma efikasan. To su 
isticali svi ondašnji evropski posjetioci. Najpotpunije podatke o tome pružio je austrijski kapetan Orešković. 
On je zapisao da je zemaljski vladar bio strog i prijek čovjek. U nekim slučajevima slamanja otpora državnoj 
vlasti bio je čak i nemilosrdan. Zapamćen je samo jedan slučaj praštanja grijehova velikim narušiteljima 
zemaljskog reda. Desio se 1850. kad je Praviteljstvujušči senat donio presudu da se Milić Grujičin Đukanović, 
čuveni katunski četovođa, kazni smrtnom kaznom zbog grijehova narušavanja zemaljskog mira. Vladika se 
tada nalazio van zemlje, ali je po povratku bio protiv kazne koju je Đukanoviću izrekao Senat. 

Vlast koju je knjaz Danilo počeo da izgrađuje karakterisala je strogost, žešća od one Njegoševe. Knjaz je 
izgrađivao pravni poredak u kome nije bilo milosti za prekršaje reda i za prestupnike. On je u 
normativnopravnom smislu sistem svoje vlasti izgrađivao tako što je sve podredio isključivo tom osnovnom 
načelu. Zbog toga je u narodu, sklonom anarhičnom ponašanju, nastao strah od pravnih sankcija, koje se 
nijesu mogle izbjeći u slučajevima kršenja strogih zakonskih normi ili običajnopravnih pravila, prihvaćenih od 
sudskih i državnih organa. 


Poljuljane pozicije 


Knjaževe pozicije na Balkanu poslije Krimskog rata bile su poljuljane, jer se i položaj nikolajevske Rusije 
znatno pogoršao, a Evropa oslobodila opsesije straha od ruske carske sile. To se i te kako odrazilo na poziciju 
crnogorskog energičnog vladara, spremnog da sve svoje spoljnopolitičke kombinacije stavlja na jednu kartu - 
oslonac na petrogradsku vladu. Okolnosti su se složile tako da je ratoborni crnogorski knjaz morao da 
ublažava stavove, da uzmiče, pogotovo kad je zapazio da se habzburški susjed počeo ponašati dosta osiono i 
prijetećim tonom počeo da daje sugestije Cetinju i cetinjskim vladajućim krugovima. Već krajem 1855. iz 
Beča su počele da stižu oštre sugestije da se crnogorske čete povuku iz Hercegovine i da se odmah povrati 
sva opljačkana imovina austrijskim građanima duž hercegovačke granice. Slični savjeti, ali izrečeni 
drugačijim tonom, počeli su da dolaze od francuskih konzularno-diplomatskih predstavnika. Oni su zahtijevali 
da se prekrate vojne aktivnosti knjaževih građana na granici prema Skadarskom pašaluku. Evropa je ulazila 
u doba mira, pa se narušavanje reda na crnogorsko-turskoj granici nije smjelo tolerisati. Velike sile su 
raspolagale snagom da te nerede prekrate prostim prijetnjama. Knjaz je bio primoran da prijetnje sluša i 
prihvata. Neke nije mogao čak ni s pažnjom da sasluša. A riječ je, u stvari, o onim područjima gdje granična 
linija nije bila utanačena. Radilo se o velikoj oblasti crnogorsko-brdskih i crnogorsko-hercegovačkih plemena, 
čije su djelove teritorije svojatale i otomanske i crnogorske vlasti. Na nekima od njih trajao je pravi 
neobjavljeni rat, naročito kad su u pitanju bila područja prema Skadarskom pašaluku. Rat na njima vođen je 

bez skrupula, s jedne i s druge strane. Sredinom maja 1855. izgledalo je da će se sukobi pretvoriti u otvoren 
rat. To je natjeralo knjaza Danila da na sektor prema Kučima pošalje vojvodu Mirka s Vojskom. Njemu je 
stavljeno u dužnost da spriječi Kučima da pristaju uz Turke, da vrše upade na teritoriju Pipera i podbunjuju 
njihovo stanovništvo protiv knjaževe vlasti. Kad je uslijedio austrijski protest protiv ovakve knjaževe 
intervencije, crnogorska vojska se povukla. 


Pohod na Kuče 


Nepunu godinu dana poslije toga sukobi su obnovljeni. Tako su u maju 1856. Kuči ponovo napali na teritoriju 
Bratonožića, zaplijenili jedan broj stoke i popalili dio kuća. Na Cetinju je to izazvalo ogorčenje. Da bi nesreća 
bila veća, Kuči su krajem jula obnovili napade. Knjaz i Senat su procjenjivali da se to više ne može tolerisati, 
pa su u Kuče uputili jedan snažniji oružani odred. I knjaz Danilo i vojvoda Mirko su držali da će snaga i 
brojnost ovog odreda djelovati zastrašujuće na uznemirene Kuče i da neće doći do bilo kakvog otpora. Na 
poziv vojvode Mirka da pobunjenici polože oružje, odgovoreno je puščanom vatrom. Plahovitom i prijekom 
vojvodi Mirku to je bilo dovoljno da izda zapovijest o upotrebi sile. Bilans ovog krvavog sukoba bio je oko 200 
ubijenih. Vojska vojvode Mirka napravila je pustoš u Kučima: popaljeno je 13 sela, opljačkano 800 kuća, 
zaplijenjeno 985 komada raznog oružja i odvedeno 4.000 grla sitne i krupne stoke. 

Ko zna kakav bi bio bilans ovog krvavog udara na Kuče da granicu prema Vasojevićima i Bratonožićima nijesu 
čuvali takvi narodni prvaci kakav je bio Novica Cerović. On je kroz svoj vojni raspored propuštao svakoga ko 
je tražio utoka. Veliki ban Noko Cerović nije znao, prosto nije umio, podizati naoružanu ruku na narod. 


Pritisci sa svih strana 


Kučka afera je pokazala lokalnim administrativno-upravnim zajednicama crnogorske države mjeru relativne 
samostalnosti do koje se moglo ići i odredila granicu preko koje se nije smjelo prelaziti. Ovaj događaj je, 
istovremeno, zategao inače prezategnuti konopac ravnoteže crnogorsko-turskih odnosa. Lako se moglo desiti 
da taj konopac ne izdrži. 

O čemu knjaz, vojvoda Mirko i Senat nijesu dovoljno vodili računa? Prije svega, Piperi, Bratonožići i, posebno, 
Kuči sa svojom plemenskom teritorijom predstavljali su zaleđe Podgorice a, djelimično, i Skadra. Žitelji ovih 
plemena zavisili su od malo-graničnog prometa s ovim gradovima, na njihovim pijacama nabavljali su: žito, 
so, manufakturnu robu, a prodavali zemljoradničke i stočarske proizvode. Do novca nijesu mogli doći na 
drugi način. Za razliku od starocrnogorskog stanovništva, koje je sve to ostvarivalo na primorskim pazarima, 
koji za njih gotovo nikad nijesu bili zatvoreni, Kučima i Bratonožićima, a dobrim dijelom i Piperima, primorske 
pijace su bile daleko, a one u Podgorici i Skadru blizu. Ziteljima Kuča bilo se teško uzdržavati od odlaska na 
skadarsku pijacu čak i u trenucima zatezanja crnogorsko-turskih odnosa, pogotovo što su ih, po pravilu, 
skadarski trgovci u takvim slučajevima dočekivali blagonaklono. Kad je vlast na Cetinju izdavala naredbe da 
treba kidati veze sa Skadrom - moralo se voditi računa o ovoj ekonomsko-geografskoj poziciji. 


Efekti pretjerane prinude 


Vlast nije mogla tolerisati pobune, jer nijedna državna organizacija to ne dopušta; svaka se vlast služi 
kaznenim mjerama, to joj pravo ne može niko oduzeti, ali u primjeni sile, vlast proistekla iz naroda, nije 
trebalo da upotrebljava pretjeranu prinudu. A knjaz Danilo je to, po pravilu, činio. To je, uostalom, imao 
prilike da nauči i od svog prethodnika. 

Otomanske vlasti u Skadru i Podgorici su veoma vješto iskoristile u propagandne svrhe pretjeranu upotrebu 
sile u Kučima od strane vojvode Mirka. Izgledalo je jedno kratko vrijeme poslije pohare Kuča da su na 
pomolu ozbiljniji i širi unutrašnji sukobi. I jedna i druga strana preduzimale su vojne mjere koje nijesu slutile 
na dobro. Upravo tada dolazi do ozbiljnije intervencije diplomatskih predstavnika Evrope, pa i Rusije: da se 
ne raspaljuju već da se stišavaju raspirene strasti. Intervencija je na knjaza Danila i te kako djelovala. 


DIPLOMATSKI PRITISAK NA KNjJAZA DANILA DA PRIZNA SULTANOV SIZERENITET 


Dolazak P. N. Stremouhova na dužnost generalnog konsula Rusije u Dubrovniku. Knjaževa peticija 
predstavnicima velikih sila. Uticaj francuske i austrijske diplomatije na knjaza Danila da prihvati inicijativu za 
razgovore o priznavanju otomanskog sizereniteta nad Crnom Gorom. Knjaževa verzija Ugovora o priznavanju 
sizerenstva. Razilaženje u Senatu oko pregovora za priznavanje sizerenstva. Pokušaji ruske diplomatije da 
izazove pobunu u Crnoj Gori. Emigracija Đorđija Petrovića. 

U junu 1856. određen je za predstavnika Rusije u Carigradu Apolonij Petrovič Butenjev, iskusni diplomat i 
dobar poznavalac prilika na Istoku. Knjaz A. M. Gorčakov mu je dao uputstva da svim silama podrži 
reformski pokret u Turskoj. Samo transformisani politički i agrarni sistem u Carevini mogao je, po ocjeni 
Aleksandra Mihailoviča Gorčakova, da učini kraj zloupotrebama i nasilju turske vlasti na Balkanu i da olakša 
poziciju hrišćanskih naroda. Iste godine i istog mjeseca doputovao je u Dubrovnik, na dužnost generalnog 
konzula, Petar Nikolajevič Stremouhov, umjesto već prestarjelog Jeremije Gagića. Ruska diplomatija je još od 
ranije osjećala da Jeremija Gagić ne može da odgovori zahtjevima koje moderna diplomatske služba od 
njega iziskuje. Dajući opširna uputstva Stremouhovu za rad u Crnoj Gori, carska diplomatija mu je posebno 
preporučila dvije ličnosti na koje se mora oslanjati - Đorđija Petrovića i Novicu Cerovića. Sam Stremouhov je 
vodio računa isključivo o interesima svoje vlade. Sve drugo je za njega bilo sporedno. 


Slabljenje ruskog uticaja 


Konzuli velikih sila u Skadru, francuski, austrijski i britanski pokušavali su da smire strasti na crnogorsko- 
turskoj granici prema Skadru. I pored njihovih nastojanja, prilike su se stalno pogoršavale. Nevolja je bila u 
tome što ni odnosi na granici prema Hercegovini nijesu bili nimalo bolji. To je natjeralo jednog od crnogorskih 
najistaknutijih narodnih prvaka, Novicu Cerovića, da optuži dio svojih starih hercegovačkih poznanika i 
saradnika zbog toga što su uvijek na otomansku silu odgovorili silom. 

Ruska diplomatija je sa posebnom zebnjom pratila kako se u Crnoj Gori njen nekadašnji nesumnjivi uticaj 
počeo sistematski rušiti na Cetinju. Prvo otvorenije upozorenje koje je na taj fakat ukazivalo bili su 
nagovještaji dobijeni od Jeremije Gagića. On je još sredinom 1855. javio Petru Nikolajeviču Stremouhovu i 
samom Gorčakovu da se crnogorski vladar oslanja na sve ozbiljnijeg savjetnika, francuskog i britanskog 
konzularnog predstavnika u Skadru. Gagić je do takvog zaključka došao na osnovu pisama samog knjaza 
Danila. 

Približavanje crnogorske spoljne politike istočnoj politici Francuske imperije zapažao je i predsjednik 
crnogorskog Praviteljstvujuščeg senata - Đorđije Savov Petrović. On je to dovodio u vezu sa knjaginjom 
Darinkom i njezinim nesumnjivim uticajem na knjaza. Najbliži saradnik Đorđiju bio je Milorad Medaković. 
Medaković je, inače, bio ličnost čiji su se politički i nacionalno-politički nazori razilazili od knjaževih 
koncepcija. Sam je bio sklon da srbizuje sve što je, po njegovoj ocjeni, trebalo srbizovati u Crnoj Gori; 
čovjek ograničenih znanja a velikih pretenzija, ljuti protivnik knjaza Danila i vojvode Mirka. 


Traženje formalne podrške 


Sredinom pedesetih godina XIX stoljeća knjaz je zapažen kao već izgrađeni državnik, sposoban da rasuđuje o 
najsloženijim problemima evropske politike, veoma racionalno. On je brzo uočio da je Krimski rat otkrio svu 
trulost i nemoć krepostne Rusije, skinuo koprenu s očiju mnogim ruskim prijateljima i ruskom narodu, prije 
svega, pokazao mnoge rak-rane koje su nagrizale organizam velike Imperije. Knjaz je bez teškoća uočavao 
sve činioce koji su nanosili smrtni udarac Svetom savezu i njegovom političkom sistemu, kome je Nikolaj I 
vjerno služio, tražeći dragocjeno vrijeme, služeći interesima evropske reakcije. Takva politika natjerala je 
mladog crnogorskog vladara da pokuša da učini zaokret u crnogorskoj spoljnoj politici ne bi li se oslobodio 
petrogradskih ćudi, nastojeći da potraži oslonac u nekoj drugoj evropskoj sili. 

Pri tome se knjaz Danilo trudio da sačuva taktičnost i da, prije svega, zadovolji diplomatsku formu, da ne 
izaziva gnjev kod stare pokroviteljice. Na samom početku 1856. zatražio je formalno podršku ruske 
diplomatije prilikom formulisanja osnovnih zahtjeva učesnicima sila na Pariskom mirovnom kongresu, kako bi 
se postavilo pitanje stvarnog položaja Crne Gore i konačnog rješavanja tursko-crnogorskih odnosa. U tom 
smislu knjaz je sastavio Memorandum za sve sile učesnice kongresa. Suština tog dokumenta izražena je u 
četiri osnovna zahtjeva: 

1. da se diplomatskim putem prizna nezavisnost Crne Gore; 

2. da se proširi crnogorska državna teritorija na račun Hercegovine i Albanije; 

3. da se granica prema Turskoj utvrdi na način kako je to urađeno s Austrijom; 

4. da se Crnoj Gori ustupe grad i luka Bar. Memorandum su odnijeli u Pariz, Berlin i Petrograd specijalni 
knjaževi izaslanici. 


Knjaževa upozorenja 


Crnogorski izaslanik za razgovore u Petrogradu bio je Milorad Medaković. Krajem juna (16/28. VI 1856) 
Medaković je primljen kod imperatora u Zimskom dvorcu, gdje je dobio uvjeravanja da ruski vladar i ruska 
vlada nijesu promijenili osjećanja prema Crnoj Gori i crnogorskom narodu i da oni neće dopustiti da 
crnogorska država potpadne pod vlast Turske. Tom prilikom je crnogorskom izaslaniku rečeno da će vlada u 
Petrogradu donijeti odluku da se subvencija Crnoj Gori produži za narednih deset godina. 

Knjaza nije zadovoljio odgovor ni iz jedne od prijestonica evropskih velikih država, pa ni iz Petrograda. To ga 
je, u stvari, i natjeralo da se krajem avgusta 1856. obrati pismom knjazu Gorčakovu. U njemu je pokušao da 
ukaže na „kritične okolnosti“ u koje je zapala njegova zemlja. Te okolnosti je činila još složenijim i 

na crnogorskog vladara, da „prizna sizerenstvo otomanske Porte", ukoliko ne želi da uleti u ,opasnosti“. 
Nastavljajući da objašnjava diplomatski pritisak koji se vrši na njegovu zemlju, knjaz Danilo je pismo 
Gorčakovu zaključio riječima: ,municije nemamo, a nju nam ne dozvoljava Austrija, tako da smo stiješnjeni, 
da smo primorani priznati sizerenitet, ili čekati vojni pohod protiv Crne Gore od strane otomanske Porte”. 
Knjaz je tražio od Gorčakova garancije, ukoliko ovaj želi da pomogne crnogorskom narodu. 

Knjaževa upozorenja na opasnosti od turskih vojnih kombinacija protiv Crne Gore nijesu bila pretjerana. U to 
su se na kraju uvjerili i nadležni ruski diplomati. Ubrzo poslije knjaževog alarmantnog upozorenja došlo je do 
ruskog demarša na Porti. Poslije ove intervencije ruskog ambasadora u Carigradu petrogradska vlada je 
očekivala da će se strasti oko priznavanja sizerenstva od strane Crne Gore barem unekoliko stišati. Dok je 
ruska diplomatija to očekivala, francuski pritisak na knjaza Danila nije popuštao. Knja je, u stvari, bio sklon 
da otpočne razgovore o priznavanju sizerenstva. Za svoju tačku gledišta imao je podršku nekih senatora. 


Nacrt ugovora 


Još od kraja avgusta 1856. na Cetinju se užurbano radilo da se o priznavanju sizerenstva otvori šira 
rasprava, da se u nju uključe sve one ličnosti od kojih se mogla očekivati neka korisna sugestija. Kao osnov 
za raspravu služio je nacrt francuskog teksta takvog ugovora. Taj tekst nije dosad pronađen, a teško je 
pretpostaviti da nije sačuvan u nekoj od diplomatskih arhiva velikih evropskih država. Mora se pretpostaviti 
da je takav tekst i poslužio knjazu za sastavljanje svog nacrta. A knjažev nacrt publikovan je šezdesetih 
godina i ima 30 članova. 

Tekst crnogorskog Ugovora o priznavanju sultanovog sizerenstva predstavlja istorijski spomenik izuzetnog 
značaja, ne samo za proučavanje političke i diplomatske istorije Crne Gore nego i za izučavanje ličnosti 
knjaza Danila i vojvode Mirka, dvije nesumnjivo vodeće figure u pregovorima vođenim u tom složenom 
istorijskom trenutku balkanske istorije. Po stilizaciji nacrta Ugovora, po suštini sadržaja svakog od pojedinih 
članova, može se mirne duše izvesti zaključak da su autori ovog važnog dokumenta bili upravo knjaz i 
vojvoda Mirko. Kako se iz onovremenih izvora da zaključiti, knjaz je imao i čvrstu podršku kod senatora Iva 
Rakova Radonjića. 

Osnovni zahtjev Ugovora izražen je u članovima 1 i 2. U njima se kaže: ,Knjaževoj državi Crnoj Gori i Brdima 
da se prisajedini pašaluk Hercegovina i od strane Albanije da se dosadašnje granice isprave i da se prisajedini 

primorski grad Bar. Knjaz crnogorski uzeće titulu kralja i nazivaće se kraljem više pomenutijeh oblasti i 
prisajedinjenih predjela, koji će se posebnim statutom zemaljskim opredijeliti". 

Neposredno po prijemu obavještenja o radu na tekstu Ugovora o priznavanju otomanskog sizereniteta nad 
Crnom Gorom, krenuo je novoimenovani ruski generalni konzul u Dubrovniku Petar Nikolajevič Stremouhov 
na Cetinje da bi o tome razmijenio mišljenje s crnogorskim vladarem. Cim je dobio kopiju od knjaza, 
Stremouhov je saopštio svoje neslaganje sa tekstom i u znak protesta demonstrativno napustio crnogorsku 
prijestonicu. Istovremeno, svojim povjerljivim izvještajem obavijestio je petrogradsku vladu da crnogorski 
knjaz nije vjeran Rusiji, već da je potpao pod uticaj francuske diplomatije. Stremouhova nije uopšte 
interesovalo to što je nacrt Ugovora bio takvog sadržaja da ga otomanska vlada nije bila spremna, ni po koju 
cijenu, prihvatiti ni kao osnov za diplomatske pregovore. 


Nemiri u Hercegovini 


Prilikom druge posjete Cetinju, koja je uslijedila ubrzo poslije prve, Stremouhov je obaviješten da je 
određena delegacija za pregovore u Carigradu. U njenom sastavu su bili vojvoda Mirko, senator Ivo Rakov 
Radonjić, senator Petar Vukotić, dok je za sekretara delegacije naznačen knjažev ađutant Vuković. 

Složena i delikatna političko-diplomatska akcija, koju je 1856. pripremao crnogorski vladar, nije nailazila na 
potpuno razumijevanje u zemlji. Strahovalo se od pogoršanja odnosa s Petrogradom. Narod nije bio o tome 
do detalja obaviješten, ali je svojom čudesnom intuicijom osjetio da se nešto delikatno priprema. Takva 
narodna strahovanja i zebnje dio su iskonskog odbrambenog mehanizma u opasnostima iz kojih se teško 
nalazi izlaz. Osjećajuići da je narod obuzela opasna apatija, knjaz pokušava da u njemu probudi stari interes 
za politiku, obećavajući da će povećati plate činovnicima i narodnim prvacima, ističući "ravnodušnost" ruske 
politike prema Crnoj Gori, zapaženu "od davnih vremena". Rezonujući na takav način, knjaz nije propuštao 
da ukaže na to da je teško ratovati protiv brojne i dobro naoružane otomanske armije, pogotovo u uslovima 
potpune vojne blokade od strane Habzburške monarhije. Analizirajuići tekst Ugovora, čije se potpisivanje 
pripremalo, knjaz je napominjao da će njegovo prihvatanje osigurati Crnoj Gori ekonomski preporod, što bi 
zemlju ubrzano uvelo u razvijene oblike građanskog života i građanske ekonomije. Većina stanovnika Crne 
Gore je željela da sluša ovakva objašnjenja. Svako je više volio da takva obrazloženja sasluša, nego da im se 
protivi. 


Put u Francusku 


Očekivao se i odgovor otomanske vlade. Za to vrijeme sav ruski diplomatski aparat bio je aktiviran, 
pokušavajući da svoju golemu propagandnu mašinu okrene protiv jedne "razočarane vlade" i njenog vladara. 
Koliko je ruska vlada bila opsjednuta Crnom Gorom i "razočaranim" knjazom, vidi se i po tome što je tada u 
krugovima tajne diplomatije carske vlade bila pripremljena jedna povjerljiva instrukcija, "za krajnji slučaj", 
po kojoj je generalni konzul u Dubrovniku trebalo da se izjasni "o smjeni vladara" u Crnoj Gori. Po prijemu 
ovih povjerljivih uputstava, generalni konzul Stremouhov trebalo je da stupi u kontakt sa Đorđijem 
Petrovićem, za koga se držalo da je imao dosta pristalica u zemlji, a mogao je, po ocjenama Petrograda, da 
posluži kao vođa pobune u Crnoj Gori. 

Pritisnut zebnjom od daljeg komplikovanja odnosa sa nekadašnjom zemljom zaštitnicom, a ne želeći da 
evropskoj diplomatiji potpuno prepušta rješavanje crnogorskog pitanja bez prethodnog savjetovanja sa 
zvaničnim vlastima Crne Gore, knjaz je početkom 1857. krenuo za Pariz. Neposredno pred odlazak, 
imenovao je Nikolu Mirkova Petrovića za nasljednika. 

U Parizu je crnogorski vladar primljen s pažnjom. U razgovorima s francuskim ministrom inostranih poslova 
Valevskim i sa predstavnicima ostalih sila, držao se osnovnih koncepcija izloženih u njegovom memorandumu 
iz prethodne godine. Sam Valevski mu je tada istakao činjenicu da Turska u vrijeme Pariskog kongresa nije 
bila spremna da raspravlja o priznavanju nezavisnosti Crne Gore, a u tome su je podržavale Austrija i Velika 
Britanija. 

Za vrijeme knjaževog boravka u Parizu započeo je francuski poslanik u Carigradu razgovore s Portom o 
crnogorskim zahtjevima, respektujući rezervisanost ruske diplomatije i njen revolt izazvan knjaževim 
tumačenjem i postupcima. Valevski je isticao da francuska diplomatija ne želi da u Carigradu preduzima bilo 
kakve korake koji bi negativno bili protumačeni u Petrogradu. U toku pariskih pregovora strahovalo se da bi 
se moglo postaviti pitanje svrsishodnosti razgraničenja između Turske i Crne Gore, kako bi se što prije 
ostvarilo kakvo-takvo smirivanje duhova na Balkanu. Cim je saznala za ovakvu inicijativu, ruska diplomatija 
se uhvatila za nju, želeći da je iskoristi u pragmatične svrhe, nadajući se da će na taj način ponovo vratiti 
vladi na Nevi svoju izgubljenu poziciju u razgovorima oko Crne Gore. Kada je za to saznao i Aleksandar II 
dao je saglasnost da se toj ideji pokloni pažnja. 


Zavjera na Cetinju 


Knjaz Danilo je u Parizu vodio relativno uspješne razgovore, ne očekujući da će za vrijeme njegovog boravka 
u francuskoj prijestonici izbiti "buna" u Crnoj Gori. Podstrekač "bune" bio je ruski generalni konzul u 
Dubrovniku - Stremouhov. 

Odmah po odlasku knjaza Danila za Francusku, Stremouhov je javio ambasadoru u Beču Budbergu da postoji 
stvarna mogućnost za "ustanak" u Crnoj Gori da se svrgne knjaz Danilo i proglasi za "izdajnika". O tome je 
generalni konzul specijalnom depešom obavijestio imperatora Aleksandra II. Ruski imperator je dao 
saglasnost da se čitava akcija podrži, pod uslovom "ako sve stanovništvo istupi protiv Danila". Objašnjavajući 
imperativno stanovište, ambasador Budberg je javljao Stremouhovu da bi "pobuna" spasila "nezavisnost" 
Crne Gore. Tako po drugi put za nešto više od pola stoljeća ruska vlada i ruski imperator pokušavaju da 
svrgnu legitimnog crnogorskog vladara i njegovo praviteljstvo. 

U čitavoj aferi oko svrgavanja knjaza Danila politička opozicija na čelu s Đorđijom Petrovićem započela je 
prevratničku djelatnost. Pri tome je potcijenila snagu knjaževske vlasti i sposobnost knjaževog brata, 
bojvode Mirka, da sačuva zemaljski poredak. Čim se saznalo za zavjeru, nosioci "bune" su bili primorani da 
emigriraju na austrijsku teritoriju. Odatle su, takoreći istog trenutka, počeli da djeluju protiv knjaza i njegove 

vlade. 
Bez podrške srpske vlade 


Pokušaj knjaza Danila da se oslobodi diktata ruske diplomatije i da zatraži oslonac na zapadne zemlje, u 
prvom redu na Francusku, izgledalo je da će proći s mirom. Činilo se da će prvom svjetskom vladaru poći za 
rukom ono što nije uspio da ostvari ni Petar I. Da bi opravdao preorjentaciju svoje spoljne politike, knjaz 
Danilo je odmah po povratku iz Pariza poslao u Beograd specijalnog izaslanika, senatora i vojvodu Iva 
Rakova Radonjića da zatraži podršku. Crnogorski izaslanik nije dobio podršku od srpske vlade, jer je nju 
teško bilo dobiti zbog Rusije. 

Knjaževa politika dobijala je svakim danom nove protivnike u slovenofilski orjentisanim krugovima po 
pojedinim balkanskim zemljama. U liberalnim krugovima u Vojvodini započela je prava kampanja protiv 
knjaževog apsolutizma. To je, u stvari, bio revolt protiv knjaževog pokušaja da se osloni na Zapadnu Evropu i 
Napoleona III. Takva kampanja počela je da dobija poseban intenzitet poslije ubistva Stevana Perovića Cuce 
u Carigradu 1857. Njega su tamo ubili knjaževi pouzdanici. 


ANGAŽOVANJE CRNE GORE U USTANIČKIM AKCIJAMA U HERCEGOVINI. GRAHOVAČKA BITKA - ISTORIJSKA 
PREKRETNICA U DALJIM ODNOSIMA S TURSKOM 


Za vrijeme širenja turkofilske propagande u britanskoj i austrijskoj štampi i javnosti o navodnom preporodu 
Osmanske carevine, o novom bljesku stare osmanske slave - počela su i komešanja u Hercegovini. Pokazalo 
se da je načelo jednakosti, proklamovano carskim Hetihumajunom iz 1856. bilo velika zabluda. Narod u taj 
carski akt nije ni vjerovao; zapravo, brzo se razuvjerio. Prilike u Bosni i u Hercegovini su to najbolje 
potvrdile, što potvrđuju brojni onovremeni izvori. U jednom od njih se govori kako narod u Hercegovini "ne 
poznaje sebe za narod", jer su ga otomanske vlasti toliko obezličile, ubile u njemu duh i vjeru u budućnost. 
Stoga je narod ponovo počeo da se okuplja oko svojih prvaka, da upire poglede ka Cetinju, očekujući otuda i 
političku podršku i neposrednu materijalnu pomoć. Knjaz Danilo i vojvoda Mirko ocjenjuju da svaki oružani 
pokret treba podržati. Računali su da samo tako borbeni pokret može uspješno djelovati na diplomatske 
krugove Evrope i vršiti efikasan, neprekidan pritisak na Portu. 

Na granici perma Hercegovini i prema Albaniji počeli su naglo da se pojačavaju oružani sukobi. I obaviješteni 
i neobaviješteni svijet je stalno ponavljao jednu misao: da te sukobe podstiče i inspiriše vojvoda Mirko. Tada 
se ponovo oglasio i stari hercegovački ustanički prvak - Luka Vukalović. Njegovi ustanički udari na turske 
trupe odmah su se pročuli nadaleko. Cim je saznao za akcije hercegovačkog prvaka i vasojevićki vojvoda 
Miljan Vukov udario je na Mateševo i Riječane, a zatim produžio prema Bihoru. Ubrzo zatim i drobnjački 
ustanici napadaju tursku karaulu u Komarnici, pivski onu na Crkvicama, a Golijani i Gačani onu na Krscu. 
Tako se odjedanput zapalila sva granica prema Hercegovini i brdsko-hercegovačkim plemenima. Iako je knjaz 
Danilo bio objavio neutralnost, svako je znao da se ustanak razvija pod njegovom rukom. 


Široki ustanički pokret 


Komešanje crnogorsko-hercegovačkog, brdskog i hercegovačkog stanovništva postepeno ali sigurno se 
pretvaralo u široki ustanički pokret. Vlastima na Cetinju izgledalo je da se događaji kreću kao poručeni, 
smjerom koji u svemu odgovara crnogorskim državnim interesima. Grahovo je sve više postojalo središte 
odakle se upravljalo zbivanjima - tamo su od strane Senata upućeni vojvode i senatori Ivo Rakov Radonjić i 
Petar Stevanov Vukotić. U decembru 1857. broj ustanika se već procjenjivao na oko 4.000. To je bila znatna 
snaga za ono vrijeme. Popularnost ustaničkog vođe Luke Vukalovića rasla je iz dana u dan. 

Diplomatski predstavnici sila na Balkanu procjenjivali su da događaji izmiču kontroli, da predstoje ozbiljni 
sukobi. Otomanske vlasti su otpočele da dovlače pojačanja. I Portini izaslanici i njezini komandanti u 
Hercegovini bili su svjesni da je vojnički put najgori način za rješavanje sporova. Zato su prihvatali svaki 
prijedlog o pregovorima. 

Miroljubive inicijative evropskih diplomatskih predstavnika ustanici su takođe prihvatali, mada je otomanskim 
vojnim i političkim organima malo ko vjerovao. To je pokazala prva velika skupština ustaničkih predstavnika 
u manastiru Duži, u januaru 1858. s koje je upućena žalba na postupke otomanskih vlasti, formulisana s 
dosta osjećanja mjere i taktičnosti. 

Dok je trajalo veliko narodno komešanje, otomanske vlasti su optuživale knjaza i njegovu upravu da 
potpiruju ustanak. Istina, knjaževi perjanici su tada krstarili Hercegovinom, podizali borbeni duh kod naroda i 
veličali ustaničkog vođu Vukalovića, iako su to tobož činili prikriveno od ljudi bliskih otomanskim vlastima po 
gradovima i palankama Hercegovine. 

Iznenađena razvojem prilika na njenim jugoistočnim granicama, vlada Bečke monarhije preduzela je 
užurbane korake da se hercegovački ustanak u začetku smiri. Vlasti u Beču su znale da od crnogorskog 
vladara zavisi dalji razvoj oružanih nemira, pa je otpočela sa otvorenim prijetnjama Crnoj Gori. Knjaz je bio 
prinuđen da obeća kako će povući sve Crnogorce iz Hercegovine. Sam Luka Vukalović shvata da se ustanak 
teško može nastaviti. Turske vlasti nijesu vjerovale ni knjazu ni Vukaloviću. 


Trijumf na Grahovcu 


Da su turske i austrijske sumnje bile na mjestu potvrdili su događaji još krajem januara 1858, kad je 
Vukalović zatražio od knjaza direktnu pomoć da bi uzeo u zaštitu ustanike u Zupcima i u Šumi. Knjaz je 
odmah izdao naredbu vojvodi Ivu Rakovu Radonjiću da sa jednim snažnijim odredom Crnogoraca krene u 
pomoć Vukaloviću. Do oštrog sukoba došlo je 10/22. II 1858. Ustanici i Crnogorci su imali 130 mrtvih i 
ranjenih, ali su zato otomanskim trupama nanijeli težak poraz. Odmah poslije toga prestali su oružani sukobi 
na ovom dijelu hercegovačke teritorije. Čekalo se da gora ozeleni. 

Prilike u Hercegovini išle su smjerom koji je potvrđivao da u ovoj nesrećnoj zemlji ne može doći brzo ni do 
mira ni do boljeg položaja za hercegovačku obespravljenu sirotinju. Krajem marta 1858. razvoj događaja u 
Hercegovini je natjerao ruskog predstavnika u Parizu da, po ovlašćenju vlade u Petrogradu, zatraži hitan 

odgovor od predstavnika ostalih sila o sljedećim pitanjima: 

1. da se ponovo razmotre na međunarodnoj konferenciji uzroci zbog kojih Turska ne izvršava odredbe 
Hatihumajuna iz 1856; 

2. da se objasne razlozi kojima se rukovodi Porta za stalno slanje vojnih pojačanja na uznemirena područja i 
3. da se utvrdi pravi smisao politike Bečke vlade prema Crnoj Gori. Za neupućene posmatrače pitanja su bila 
dosta čudnog sadržaja, s obzirom na rusko-crnogorske odnose vaspostavljene nepune dvije godine prije 
toga. 

Ruski ministar inostranih poslova je stalno isticao da bečki kabinet pretjeruje u ocjenama uticaja knjaza Daila 
na ustaničko raspoloženje naroda u Hercegovini. Po njemu, uzroci nemira su imali prevashodno agrarni 
karakter. Nepravični agrarni odnosi su bili uzrok za sve. Ruski ministar nije poricao prisustvo Crnogoraca u 
redovima ustanika, ali je zahtijevao da se tačno ustanovi sa ,koje je strane agresija potekla“. Gorčakov je 
često ponavljao da Rusija ne može pristati da u XIX stoljeću hrišćansko stanovništvo (misleći na Crnu Goru) 
izlaže opasnosti da se stavi pod vlast polumjeseca, čime bi bio učinjen presedan, čak i najgrublje nasilje. 


Povratak Rusiji 


U vrijeme kad su u Hercegovini započele da se gomilaju trupe, znalo se da u ovoj provinciji nema mira. 
Crnogorski vladar je to znao možda bolje od ikoga. Zbog toga pokušava da na neki način normalizuje odnose 
s Rusijom. Na to su ga podsticale pojedine izjave odgovornih činilaca ruske vlade. On je, inače, ma koliko i 
dalje težio da se oslanja na Francusku, sve više bio uvjeren da se bez Rusije ne može postići uspjeh u 
sukobu protiv vlasti Osmanlija, pogotovo u uslovima kad ona na Balkanu uživa podršku britanske i 
habzburške vlade. Knjaževu želju da popravi odnose sa Petrogradom potpomogao je Ljubomir Nenadović. 
Njegove zasluge u tom pogledu teško je procijeniti. Ubrzo poslije dogovora s Nenadovićem, knjaz se i 
zvanično obrato ruskom vladaru i ruskoj vladi. Komentarišući ovu inicijativu, ruski generalni konzul u 
Dubrovniku cinično je isticao da se crnogorski vladar „s pognutom glavom“ obraća Rusiji. No, bilo kako bilo, 
knjaževo pismo Aleksandru II od 22. II / 7. III 1858. imalo je sudbinski značaj za dalji razvoj rusko- 
crnogorskih odnosa. Ubrzo je dobijen odgovor da imperator sa zadovoljstvom prima izraze poštovanja 
crnogorskog vladara i njegovu želju za vaspostavljanjem ranijih odnosa. 

Ma koliko da je pokušaj knjaza Danila da 1856. potraži oslonac u Francuskoj imao karakter ustanovljavanja 
prijateljskih odnosa s vladom Napoleona III, taj je politički potez bio od izuzetnog istorijskog značaja u 
oslobađanju narodnog duha od jedne grupe politike i elemenata pravoslavnog fundamentalizma, koji je na 
svoj način dopirao iz Petrograda. 


Periferija u centru pažnje 


Knjaz Danilo, u želji da pokuša da mirno riješi sporove, prihvatio je inicijativu velikih sila da započne 
diplomatske pregovore s Portinim izaslanikom u Hercegovini, Kemal-efendijom. Izaslanici Crne Gore bili su 
crnogorski hrvatbaša u Carigradu Pero Pejović i knjažev sekretar Delari. Opet, kao i nekad prije, prilikom 
susreta najviše se raspravljalo o Grahovu. Nikad u ranijoj istoriji Crne Gore jedno neveliko granično područje 
nije u tolikoj mjeri okupiralo pažnju evropske diplomatije. Ona se čudila u čemu je toliki interes i jedne i 
druge strane za Grahovo. Tek kad su uočili njegov političko-strateški značaj shvatili su da je ova oblast ključ 
Hercegovine i za Crnu Goru i za Tursku. 

U miroljubivi ishod tursko-crnogorskih pregovora malo je ko vjerovao. Na to su upućivali i dosta neodređeni 
rezultati crnogorske skupštine, održane krajem aprila 1858. O njenim zaključcima se, doduše, ne zna mnogo, 
ali je do javnosti ipak doprlo da je na njoj bilo govora o tome da svaka crnogorska četa dobije na Cetinju 
ratnu zastavu. Sama ta činjenica jasno je govorila kakvim je putem krenula Crna Gora. ; 

Još krajem aprila saznalo se za namjeru otomanskih trupa da se krenu prema crnogorskoj granici. Cani-paša 
je tada javno isticao da je hercegovačka raja postala slijepo oruđe u rukama crnogorskog knjaza. 


Ulazak Turaka u Grahovo 


O ulasku turskih trupa u Grahovo knjaz Danilo je odmah obavijestio ruskog generalnog konzula u Dubrovniku 
(26. IV / 8. V 1858), izdajući, istovremeno, i naredbu odredima iz Katunske nahije da hitaju u pravcu 
Grahova. Kroz dva dana (tj. 23. IV / 10. V 1858) prispio je na Grahovo i vojvoda Mirko Petrović s glavninom 
crnogorske vojske. Inače, vojvoda je bio imenovan za glavnog zapovjednika. Ustanički vođa Luka Vukalović 
nastavljao je oružane akcije, s ciljem da spriječi odlazak turskih neregularnih trupa na crnogorski front, u 
sastav Husein-pašine vojske. Turski komandant (Husein-paša) imao je u svom specijalnom korpusu 7.000 
vojnika i oficira. A prateći razvoj prilika prema Grahovu, Cani-paša, kao i drugi otomanski vojni i civilni 
funkcioneri, držali su da Husein - paša može u svako doba da se nesmetano povuče sa Grahova - u Trebinje. 
Crogorska vojska u jačini od 7.500 vojnika bila je podijeljena na tri dijela: desnim krilom, sastavljenim od 
Čevljana, dijela Pješivaca i Zagarčana, komandovao je Petar Vukotić; lijevim, u čijem su se sastavu nalazili 
Ćeklići, Ljubotinjani, Dobrljani i odredi knjaževe garde, komandovali su Petar Vujović i Đuro Kusovac. Glavni 
zapovjednik se nalazio sa centralnim odredom, na brdu Srednjak. 

Sukobi su počeli desetog i nastavljeni jedanaestog maja. Tada su crnogorske jedinice raspoređene na centru 
krenule u napad, predvođene gardom. Ova se odmah srela s turskom konjicom i započela neravnopravnu 
borbu noževima. U tom okršaju poginuo je komandant garde, vojvoda i senator Đuro Kusovac. Toga dana 
Crnogorci su imali 55 mrtvih i 110 ranjenih. Dvanaestog maja vladalo je primirje. 


Ratno lukavstvo 


U toku dana (12. V) i noći (12. i 13. V) vođeni su pregovori o mirnom razlazu trupa sa zauzetih pozicija. U 
toku noći vojvoda Mirko je bio obaviješten iz pouzdanih izvora (od dvojice svojih prijatelja koji su dobro znali 
turski jezik, a vodili su pregovore sa Husein-pašom) da turski komandant namjerava da u zoru povuče svoje 
trupe preko Mirotinjskih dolova ka Klobuku i Trebinju. Pošto je bio upoznat sa ovim važnim podacima za 
izvođenje odlučne operacije, izdao je naredbu o povlačenju svojih trupa sa pozicija posjednutih u toku 

okršaja 11. V. Bilo je očevidno da je crnogorski glavni komandant želio da se posluži ratnim lukavstvom. On 
je to učinio na osnovu pouzdanih obavještenja o svim planovima Husein-paše. Pošto se vojvoda Mirko uvjerio 
da Husein-paša namjerava u zoru da povuče svoje trupe preko Mirotinjskih dolova ka Klobuku i Trebinju, 
donosi odluku da odvoji dvije trećine svojih snaga i uputi ih u rejon Mirotinjskih dolova, da tamo prikrivene 
čekaju dok otomanska glavnina ne krene u tom pravcu. Na taj način vovjoda Mirko je izvršio potpuno 
opsijedanje Husein-pašinog korpusa. Saopštavajući ovakvu operativnu zamisao svojim potčinjenim 
komandantima, vojvoda je znao šta će faktor iznenađenja značiti u trenutku kad se rasplamsa bitka i kad na 
poprište stupe prikrivene jedinice za udar u leđa protivniku. S druge strane, crnogorske trupe koje su se 
nalazile pod neposrednom komandom vojvode Mirka bile su u toku noći privučene na najbliže odstojanje 
turskom rasporedu. Vojvoda je čak bio donio odluku da izvrši opšti udar u trenutku kad Husein-pašine trupe 
počnu da odstupaju. Računalo se da je takav trenutak najpovoljniji za napad, da će to izazvati haos kod 
Turaka. Vojvoda Mirko je računao da turski komandanti, i pored izvanredne hrabrosti, neće biti u stanju da 
svoje jedinice brzo dovedu u borbeni raspored. Bio je čak ubijeđen da će crnogorski iznenadni udar natjerati 
Husein-pašu na brzo povlačenje ka Mirotinjskim dolovima, a tamo su već bile prebačene kompletne 
crnogorske jedinice sa zadatkom da stupe u dejstvo kad glavnina otomanskih jedinica uđe u rejon naznačene 
pozicije. 


Juriš iz zasjede 


Pripreme za pokret turskih jedinica započele su u ranim jutarnjim časovima 1/13. V 1858. Odmah zatim, 
otomanski komandanti su uočili da se gotovo čitava crnogorska vojska nalazi svuda unaokolo, na jurišnom 
odstojanju. Bitku su, mimo očekivanja, zametnuli Crnogorci i to baš u trenutku kad su turske jedinice krenule 
u marš. Osjetivši zbunjenost turskih trupa, crnogorski komandanti su odmah izdali naredbu za juriš, želeći da 
im, po svaku cijenu, nametnu blisku borbu. Izgubivši kontrolu nad jedinicama, ferik Husein-paša odstupao je 
s jednim manjim odredom, sastavljenim uglavnom od oficira. Oni su zadivljujućom hrabrošću sebi krčili put 
sabljama. Ali, spas je bilo teško naći - u Mirotinjskim dolovima čekali su ih prikriveni odredi Crnogoraca, 
spremni da ih dokusure. A kad su oni stupili u dejstvo - bitka je bila potpuno neravnopravna! 

Malo je koja bitka u ratnoj istoriji Crnogoraca imala ovakav konačan ishod. Po nekim izvorima, čitav Husein- 
pašin korpus bio je uništen (7.000 vojnika i oficira), dok je, po obavještenjima ruskih konzularnih izvještača 
iz Trebinja, poginulo 5.000 turskih vojnika i oficira, među njima i đeneral Kadri-paša. Pogibiju je izbjeglo 
samo nekoliko stotina oficira i vojnika. 

Gubici crnogorske vojske u bici na Grahovcu nijesu bili mali. Po zvaničnim obavještenjima koja je knjaz 
objelodanio neposredno poslije bitke, crnogorska vojska je imala 200 poginulih i 300 ranjenih. Među 
poginulima se nalazio i komandant knjaževe garde, serdar i senator Đuro Kusovac, koji je izazvao divljenje 
zapoviješću da sa 400 gardista pješaka izvrši juriš na tursku konjicu. Poginuli su i ,prvi crnogorski četovođa" 
- pop Luka Jovović, bjelički kapetan Boro Milić, pa alajbarjaktar crnogorske vojske, vovjoda Mašo Mijatov 
Kustudić, zatim serdar Đurica Đurašković i knjažev perjanik Risto Manojlović. Po jednom narativnom izvoru, 
na dan odlučujuće bitke u najžešćem okršaju učestvovale su i Crnogorke koje su donijele tajin za vojsku. 
Neke od njih su poginule, a neke su zadobile teške rane. Istaknuti pisac - Mihailo Lalić, saopštio je vrlo 
dirljivu priču o jednoj grahovačkoj heroini. 

Crnogorska pobjeda na Grahovcu odjeknula je širom Evrope. O glavnom zapovjedniku crnogorske vojske u 
Grahovačkoj bici odmah je nastala legenda. Stara vojvodina ratna slava, zadobijena u odbrani Župskog i 
Ostorškog manastira, na Grahovcu je dobila najvišu potvrdu. 


Vrijeme za razgraničenje 


Velika crnogorska pobjeda na Grahovcu zadivila je evropsku javnost. Sve evropske prijestonice su bile 
iznenađenje prispjelim vijestima sa crnogorsko-turskog poprišta. Ruski otpravnik poslova u Beču nije časio ni 
časa da telegramski obavijesti svog ministra inostranih poslova da su Crnogorci na Grahovcu svojom krvlju 
ispisali "novu stranicu u knjizi njihove istorije". Većina listova zapadnoevroske štampe prenijela je 
senzacionalne vijesti s grahovskog bojišta. Nije bilo ni jednog lista, dnevnog ili nedjeljnog, u jugoslovenskim 
kulturnim i političkim centrima koje nije publikovao osnovne informacije o crnogorskoj pobjedi i otomanskom 
porazu. 

U Sarajevu i Mostaru Husein-pašin poraz djelovao je kao prava katastrofa. Neki otomanski ekstremni krugovi 
počeli su odmah da zvone na uzbunu. Nijesu bili rijetki glasovi onih što su pozivali na osvetu. 

U knjaževini Srbiji, i posebno u Beogradu, Grahovačka bitka je takođe imala snažan odjek. Narod u Srbiji je 
egzaltirano propratio prve vijesti o velikoj pobjedi na Grahovcu. 

U tzv. omladinskom pokretu, što je tada počeo da se konstituiše u srpskim centrima po Vojvodini, bitka na 
Grahovcu izazvala je oduševljenje. Tada počinje da se stvara "kult Crne Gore" i "kult crnogorstva". Tada je 
Stevan Kaćanski spjevao jednu ditirambsku pjesmu - "Grahovski Laz". Tekst ovog ditiramba dopunio je veliki 
srpski pjesnik Laza Kostić. Tih dana je Srbin iz Smedereva, Gliša Zuban, objavio knjižicu "Boj na Grahovcu" i 
uputio je na dar knjazu Danilu. 

Sve je ovo bilo praćeno i širenjem legende o glavnom zapovjedniku crnogorske vojske - vojvodi Mirku 
Petroviću. Stara vojvodina ratna slava, zadobijena u Crnogorsko-turskom ratu 1852-1853, dobila je još jednu 
rječitu potvrdu. Da bi udovoljio narodnom raspoloženju i izrazio poštovanje prema glavnom zapovjedniku 
crnogorske vojske na Grahovcu, knjaz Danilo donosi posebnu odluku da se vojvodi Mirku dodijeli titula 
"Vojvoda od Grahovca". Narod je to prihvatio, ali je zvanje u žargonu preinačeno u "Veliki vojvoda". Možda je 
ta narodna preinaka bila opravdana. Zaista je bliže narodnom duhu - "Veliki vojvoda", nego "Vojvoda od 
Grahovca". 


Spomen crkva i odlikovanja 


Odmah po okončanju bitke, knjaz Danilo je donio odluku da se na Grahovcu podigne crkva "Svetog 
spasitelja", koja će za spomen služiti ovoj pobjedi". Uskoro, crkva je i podignuta za nekoliko dana. 
Knjaz Danilo je poslije bitke donio rješenje da se odlikuju sljedeći zapovjednici crnogorske vojske: 

. Mirko Petrović, "Vojvoda od Grahovca", 

. Krco Petrović, vojvoda i viceprezitent Senata, 

. Vojvoda i senator Petar Filipov Vujović, 

. senator i vojvoda Ivo Rakov Radonjić, 

. Senator i vojvoda Marko Dragov Martinović, 

. Senator i vojvoda Savo Lukin Strugar, 

. Senator i vojvoda Miloš Androv Krivokapić, 

. senator i vojvoda Đuro Matanović, 

. oficir vojske Risto Đurov Gardašević, 

10. perjanik Bogdan Mašović, 

11. Miloš Pejov Krivokapić, desetar garde, 

12. kapetan Jovan Mašanov Vukotić, 

13. oficir Mihailo Radonjić i 

14. kapetan Mašo Vrbica, komandant artiljerije. 

Ubrzo je izlivena i specijalna medalja - spomenica - "Grahovac 1858". Nju je dobio svaki učesnik i učesnica u 
bici. 

Dok su se u beogradskim Srpskim novinama, novosadskom Srpskom dnevniku i zagrebačkim novinama i 
dalje publikovale vijesti o rezultatima grahovačke pobjede, poznati crnogorski narodni pjevač deseterca, 
Đuko Sredanović objavio je o bici deseteračku pjesmu. Na žalost, ona nema odlike vrhunskih ostvarenja 
našeg klasičnog deseterca. 


OONAUOBNUWNEH 


Agonija u Hercegovini 


Otomanske vlasti u Hercegovini su zapale u agoniju nakon velikog poraza. Pokušavale su da nađu opravdanje 
za Husein-pašin slom. Optuživale su Francuza Delaria kao jednog od krivaca, koji je otomanskog ferika 
navukao na tanak led, preporučio mu da odstupa pravcem kojim se nije mogla povući njegova vojska. Sam 
ferik Husein-paša izjavljivao je da se morao povući sa fronta, jer mu je bila nestala hrana i municija. A 
priznao je i to da je najviše strahovao od mogućnosti da ga crnogorski zapovjednik ne napadne u trenutku 
kad preduzme odstupanje sa Grahovca. A to se, u stvari, i dogodilo. 

Da bi na neki način ublažila loš utisak zbog poraza Husein-paše, otomanska vlada je ubrzo poslala u 
Hercegovinu nove trupe. Krajem maja ruski konzul iz Dubrovnika je javljao da je u Klek prispjelo 10 
bataljona otomanske vojske sa 24 artiljerijska oruđa. Ubrzo zatim u Gruž se iskrcalo 3.200 turskih vojnika s 
odgovarajućim artiljerijskim oruđima i komorom. Počeli su da se šire i glasovi kao otomanska vlada ima 
namjeru da oko granica Crne Gore koncentriše armiju od 100.000 vojnika i oficira. Diplomatije nekih vodećih 
evropskih sila počele su sa zabrinutošću da komentarišu vojno-političke postupke otomanskog kabineta. U 
tom pogledu je, ipak, prednjačio Petrograd. Ruska vlada je, cijeneći dalekosežan značaj koji ih je otvarao 
otomanski vojni poraz, izdala nalog svom generalnom konzulu u Dubrovniku da odmah otputuje na Cetinje i 
izrazi čestitanja crnogorskom vladaru na velikoj pobjedi izvojevanoj nad trupama ferika Husein-paše. 
Zvanični organi na Nevi smatrali su da je nastupio trenutak da se poremećeni rusko-crnogorski odnosi što 
prije vrate na razinu na kojoj su se s uspjehom razvijali više od jednog i po stoljeća. Ruskom generalnom 
konzulu naloženo je da u ime vlade uruči Crnogorskom senatu novčanu pomoć u iznosu od 4. 600 austrijskih 
zlatnika. Držeći se instrukcija svog Ministarstva, Petković je odmah otputovao na Cetinje, a slučaj je htio da u 
crnogorsku prijestonicu doputuje 16/28. VI, na Vidovdan, i da u ime ruske vlade crnogorskom vladaru i 
njegovom ocu čestita veliku pobjedu na Grahovcu. 

Pregovori koje je Petković započeo s crnogorskim zvaničnim organima na Cetinju označavaju zaokret i u 
crnogorskoj i u ruskoj spoljnoj politici, obilježavaju razdoblje kad se ta politika vratila na tradicionalna 
politička načela rusko-crnogorskih odnosa. Knjaz je iskoristio priliku da Petkoviću razjasni razloge koji su ga 
svojevremeno prinudili da se okrene Francuskoj i Napoleonu III, gospodaru situacije u ondašnjoj Evropi. Na 
uspostavljanje veza s francuskim imepratorom podstakla ga je nada da će od toga vladara dobiti punu 
podršku da se izdejstvuje međudržavno razgraničenje s Otomanskom carevinom, kao i očekivanje da će uz 
pomoć moćnog francuskog imperatora Crna Gora dobiti izlaz na more. 

Rezultate Grahovačke bitke željeli su da iskoriste i hercegovački ustanici, optužujući otomansku vladu i njenu 
administraciju za sve nedaće što su potresale Hercegovinu. Takvu jednu peticiju hercegovačkih ustaničkih 
prvaka potpisali su: Milovan Karadžić, pop Milovan Tomić, Ivan Milović, Okica Vidaković, Milutin Bašović i Filip 
Žugić i uručili je ruskom generalnom konzulu da je dostavi velikim silama. 

Prateći razvoj u susjednim otomanskim provincijama i početak novog gomilanja otomanskih trupa duž 
crnogorsko-otomanske granice, knjaz je izvršio nova imenovanja u onim vojnim jedinicama u kojima se 
osjećala takva potreba, zadržavši i dalje stvari formacijski dekadni sistem: desetina, stotina, bataljon. Isto 
tako, određena su zborna mjesta za svaku četu i bataljon, na koje je morao da se javi svaki vojni obveznik 
za slučaj uzbune. Cijeneći ulogu koju je odigrala u bici na Grahovcu, knjaz je povećao gardu na 1. 000 
vojnika. 


Pritisak dva kabineta 


Knjaz Danilo je bio oduševljen obnovom ranijih političkih odnosa s vladom u Petrogradu. Sredinom jula 1858. 
prihvatio je sugestiju ruske diplomatije da promijeni ličnog sekretara i da na mjesto Francuza Delarija 
imenuje novog sekretara. Rusi su predlagali Dimitrija Milakovića. Knjaz je takođe želio da o promjeni spoljno- 
političkog kursa sačini i zvaničan dokument, pa je u tom smislu sastavio tekst pisma za ruskog imperatora 
Aleksandra II. Taj zanimljivi dokument odnio je u Dubrovnik vojvoda Petar Stevanov Vukotić. U njemu je 
knjaz, u stvari, želio da naglasi ono za šta se snažno zalagao u razgovoru s Petkovićem prilikom njegove 
posjete Cetinju - "vjera, nezavisnost i predanost Rusiji". 

Prolazili su dani i nedjelje poslije Grahovačke bitke, a evropskim diplomatijama je postajalo sve izvjesnije da 
će dva evropska kabineta - ruski i farncuski, nastaviti da vrše pritisak na otomansku Portu da se okane svake 
pomisli o daljim vojnim pritiscima na Crnu Goru. I ne samo to, oba kabineta, kako onaj na Nevi tako i onaj 
na Seni, dogovorili su se preko svojih diplomatskih kanala da spontano raspoloženje javnosti obiju država (i 
Francuske i Rusije) sasvim iskoriste i primoraju kabinet na Bosforu na dalje popuštanje prema Crnoj Gori i 
njenim neotuđivim pravima. Već u julu 1858. javljao je ruski predstavnik iz Carigarda Butenjev Petkoviću da 
je problem zvaničnog razgraničenja crnogorske i turske državne teritorije najbolji način da se izađe iz krize 
koja je prijetila da se pretvori u širi balkanski zaplet. Ruska vlada je ubrzo zatim i odredila kapetana 
Vlangalija za svoga predstavnika u komisiji za crnogorsko-tursko razgraničenje. 

Suočena sa pritiskom francuskog i ruskog kabineta, otomanska vlada je ubrzo poslije poraza njenih trupa na 
Grahovcu izdala saopštenje o spremnosti da ne preduzima nikakve vojne poduhvate protiv Crne Gore, da 
prihvata formiranje međunarodne komisije za razgraničenje s tom zemljom, na bazi stanja iz 1856. s tim da 
se razgovori o tome vode u Carigradu, budući da je Crna Gora međunarodnopravno sastavni dio Otomanske 
carevine. Cim je dobio ovakvo saopštenje, francuski kabinet ga je odbio, smatrajući da iza njega stoje prsti 
Austrije. Petrogradski kabinet je postupio na identičan način. 

Kad su vladajući krugovi u Petrogradu dublje razmislili o kombinacijama otomanskog kabineta, upućeno je 
uputstvo ruskom predstavniku u Parizu, Kiseljevu, da saopšti francuskoj vladi prijedlog da dvije savezničke 
države upute djelove svoje ratne flote u vode Jadrana, ne bi li na taj način prinudile otomanske političare da 
odustanu od datog prijedloga. Prilikom razgovora koje je tih dana vodio ruski ministar inostranih poslova 
Gorčakov sa predstavnikom Monarhije u Petrogradu, iskazano je energično stanovište petogradskog kabineta 
da se uopšte ne uzima u obzir rasprava s Portom o crnogorskom pitanju po preporuci da se Crna Gora 
međunarodno-formalno-pravno tretira kao sastavni dio Turske. Prilikom sljedećeg sastanka sa Sečenjijem, 
Gorčakov je bio još energičniji, zahtijevajući da se odmah, bez ikakvih prethodno postavljenih uslova, priđe 
državnom razgraničenju Crne Gore i Turske. 


Demonstracija flote 


Snažan politički i diplomatski pritisak Petrograda, otvoreno podržan od strane francuskog kabineta, 
zbunjujuće je počeo da djeluje na bečke vladajuće krugove, tako da je već krajem maja austrijski 
diplomatski predstavnik izrazio spremnost svoje vlade da učestvuje u radu komisije za razgraničenje pod 
uslovom da za to dobije poziv od otomanskog kabineta. U toku ovih razgovora u Petrogradu su strahovali od 
kolebljivosti francuskog kabineta, koju je, dobrim dijelom, izazivala dvolična politika bečkog kabineta, kao i 
strepnja od eventualnih poteza vlade Velike Britanije, koja se tada ubrzanim tempom naoružavala. 
Nepopustljivost ruske vlade, a posebno ministra Gorčakova, stvorila je uvjerenje kod bečkih političara da se 
bitka za Crnu Goru bije u Petrogradu, ne u Carigradu. 

Liberalni krugovi Evrope teško su mogli da shvate kako to da vladajući krugovi Bečke monarhije postaju 
najžešći pobornici za očuvanje interesa Otomanske carevine. Predstavici Beča stalno su odbijali prijedloge 
koji su stizali iz Petrograda i Pariza za zaštitu interesa Crne Gore. U diplomatskim razgovorima, započetim još 
početkom juna 1858. između ruskog ministra inostranih poslova Gorčakova i predstavnika Beča u ruskoj 
prijestonici Sečenija, ruski ministar je, na kraju, prihvatio prijedlog da svoje zahtjeve svede na tri bitna 
uslova: 

1. da komisija koja treba da zasijeda u Carigradu pošalje na lice mjesta posebne delegate radi utanačivanja 
granične linije, 

2. da komisija počne s radom onog trenutka kad bude sasvim izvjesno da prestaje opasnost od ratnih 
dejstava, 

3. da se delegati dogovaraju ad hoc o svakom spornom lokalitetu na terenu, da o tome sastave specijalni 
izvještaj, o kome će konačno da rješava komisija u Carigradu. Kako su ovo bili sasvim opravdani i umjereni 
zahtjevi, predstavnici francuske vlade su se zauzeli za njihovo prihvatanje, te su se tako stekli uslovi da se, 

ako ništa drugo, diplomatski pregovori nastave, s izgledima da se ništa bitnije ne može promijeniti u 
osnovnim konceptima razrađenim u kabinetu ruskog ministra Gorčakova. 


Predlog britanskog kabineta 


Izgledalo je da pitanje crnogorsko-turskog razgraničenja toliko suštinski zadire u najdelikatnije sfere 
cjelokupnog Istočnog pitanja da će se teško naći izlaz iz zamršenih odosa, čijem je komplikovanju naročito 
doprinijela vlada u Beču. Baš tada se na diplomatskoj sceni Evrope pojavljuje prijedlog britanskog kabineta. 
Njegova suština se sastojala u tome da se problem razgraničenja povjeri međunarodnoj komisiji koju bi činili 
predstavnici pet velikih država, uz učešće crnogorskog izaslanika. Prema tom prijedlogu, izaslanici: Rusije, 
Engleske, Francuske, Austrije i Pruske trebalo je da održe prvi sastanak 3/15. jula (1858) u Dubrovniku, uz 
učešće turskog i crnogorskog predstavnika. Ovaj prijedlog britanskog kabineta je, u stvari, bio neznatno 
modifikovana Gorčakovljeva varijanta. Sve je govorilo da se vode diplomatski pregovori koji treba da otklone 
svaku opasnost od obnavljanja sukoba. 

Čitav tok razgovora o crnogorsko-turskom razgraničenju intenzivno je pratila javnost u pojedinim 
jugoslovenskim političkim središtima. Posebno su se u tome isticale redakcije Srpskog dnevnika i Srpskih 
novina. Srpski dnevnik je početkom juna oglasio da se na Grahovu i zbog Grahova odvija dvoboj između 
Crne Gore i Turske pred očima Evrope, a redakcija Srpskih novina je isticala da je vojvoda Mirko mogao 
zauzeti ,pola Hercegovine“, da nije dobio strogu naredbu knjaza Danila da obustavi dalje operacije. 

Dok su činjeni ozbiljni diplomatski napori da se dođe do pravičnog rješenja jednog od najkomplikovanijih 
pitanja balkanskih odnosa, francuski imperator Napoleon III izdaje naredbu da se u vode Jadrana upute dvije 
francuske ratne lađe. Motiv za slanje francuskih ratnih brodova nije trebalo objašnjavati. Francuska je željela 
po svaku cijenu da zaustavi dalje prolijevanje krvi na Balkanu i nije željela da dopusti da se dalje gomilaju 
otomanske trupe na granicama Crne Gore. Porti je tek tada postalo jasno da sa Francuskom nema šale. 


Francuski brodovi u Jadranu 


Francuske pomorske jedinice su uplovile u vode Jadrana u noći između 3/15. i 4/16. V 1858. To su bili ratni 
brodovi ,Alžesiras" i „Ejlau”, pod komandom viceadmirala Zilijena de la Gravijera. 

Ulazak francuskih ratnih brodova u jadranske vode izazvao je pažnju u Evropi, a u Petrogradu je pozdravljen 
sa simpatijama. 

Ruski imperator Aleksandar II na vrijeme je obaviješten da Velika Britanija, kao nesumnjivo najjača 
pomorska sila svijeta, ne pridaje veliki značaj ulasku francuskih ratnih lađa u jadranske vode. Međutim, više 
ga je interesovalo da sazna kako bi francuska vlada ocijenila slanje jednog ruskog broda u sastav njenih 
ratnih lađa. Ruski ambasador u Parizu, Kiseljev, trebalo je da o tome povede razgovore s francuskom vladom, 
u skladu sa dobijenom instrukcijom od ministra Gorčakova od 19/30. V 1858. o tome da ruska vrhovna 
komanda ima u vidu slanje fregate ,Polkan"“. Cim je Kiseljev započeo razgovore o slanju ruskog ratnog broda, 
naišao je na odobravanje kod ministra inostranih poslova Valevskog, dok je imperator Napoleon III to 
prokomentarisao riječima: da ratne lađe jedne i druge države nijesu poslate ,da se bore", već samo da bi 
pokazale Evropi i svijetu ,jedinstvo u gledištima dviju vlada“. 

Dolazak francuskih ratnih brodova u jadranske vode izazvao je pravo oduševljenje u Crnoj Gori. Knjaz Danilo 
je ocijenio da mu to nameće obavezu da francuskom imperatoru Napoleonu III uputi pismenu zahvalnicu, 
ističući u njoj fakat da je dolazak francuskih ratnih brodova proizveo ,oduševljenje i radost u narodu". 
Francuski admiral Gravijer učinio je i zvaničnu posjetu Cetinju 1. VI 1858, u pratnji francuskog konzula 
Ekara. Razgovori koje je vodio na Cetinju izazvali su pažnju evropske diplomatije. U toku razmjene mišljenja 
s francuskim admiralom, knjaz Danilo se nije ni malo ustručavao da dosta oštrim riječima okarakteriše 
politiku Bečke vlade. Ni francuski admiral se nije ustručavao da crnogorskom vladaru uputi riječi prijekora 
povodom sječe koju su vojnici njegovih jedinica primijenili protiv turskih trupa od Grahovca do Klobuka, 
neprimjenjivu u ratnoj praksi i ratnom pravu civilizovanih država. 

Boravak francuskog viceadmirala na Cetinju bio je praćen svečanim bogosluženjem u Cetinjskom manastiru, 
povodom rođendana Napoleona III. 

Posjeta francuskog admirala Cetinju još je više pogoršala odnose Cetinja s Bečom. Na crnogorsko-austrijskoj 
granici je režim kontrole znatno pooštren, a odmah poslije ove posjete vojne vlasti Monarhije započele su 
podizanje tvrđave na Brajićima. 


Komandant ruske fregate na Cetinju 


Ruska diplomatija je odmah bila obaviještena o dočeku priređenom francuskom viceadmiralu pa je preko 
komande mornarice uputila zapovijest Juškovu, komandantu ruske fregate „Polkan” da zajedno sa ruskim 
generalnim konzulom, u pratnji svoje supruge i još trojice pomorskih oficira, učini zvaničnu posjetu Cetinju. 
Juškov je boravio na Cetinju od 18/30. IX do 20. IX / 2. X 1858. 

Čim je zvanično obaviješten o dolasku ruskih pomorskih oficira na čelu sa Juškovom, knjaz Danilo je u Budvu 
poslao posebnu vojnu pratnju koja je trebalo da predstavlja eskort ruskim gostima. U pratnji su bili: jedan 
serdar, crmnički kapetan, nekoliko perjanika i jedna odred vojnika. Gosti su s pratnjom prispjeli na Cetinje u 
9 časova uveče. Na samom prilazu Cetinju zaželio im je dobrodošlicu veliki vojvoda Mirko Petrović, svi 
senatori u mnoštvo naroda. Gosti su s pratnjom prolazili kroz poseban špalir sve do Biljarde, gdje ih je 
dočekao knjaz Danilo, u paradnoj ,uniformi“, zajedno s knjaginjom Darinkom. Drugi dan je priređen 
specijalni prijem na kojem su gostima pokazane zaplijenjene turske ratne zastave i mnogobrojno trofejno 
oružje. Tom prilikom Juškovu je poklonjena turska oficirska sablja sa Grahovca, a njegovoj supruzi 
crnogorska narodna nošnja. Svi su gosti nagrađeni ordenima „Za nezavisnost Crne Gore". 


među kojima i đeneral Kadri-paša. 
Ispraćaj ruskih gostiju sa Cetinja bio je takođe svečan. Praćeni su sve do nadomak Brajića, a kada ih je 

opazila posada sa ,Polkana“, oglasila se topovskim pucnjima. 

Tako su na spektakularan način obnovljeni odnosi Rusije i Crne Gore, poremećeni 1856. do te mjere da je 
malo ko očekivao da će se ovako brzo obnoviti i učvrstiti. Izvještavajući o tom svečanom dočeku, ruski 
konzul Petković je istakao da se na Cetinje više nikad neće povratiti knjažev sekretar Delari. 


CRNOGORSKO-TURSKO DRŽAVNO RAZGRANIČENJE 


Suočena sa sve snažnijim diplomatskim pritiskom, otomanska vlada je izrazila spremnost da prihvati 
formiranje međunarodne komisije za razgraničenje s Crnom Gorom, na osnovu stanja iz 1856, s tim da se 
pregovori obavljaju u Carigradu. Porta je svoj prijedlog motivisala tvrdnjom da je Crna Gora otomanska 
provincija. I francuska i ruska vlada su odbile takvo tumačenje. Ne prihvativši stanovište da je Crna Gora 
teritorija pod otomanskim, makar i formalnim, suverenitetom, diplomatije Rusije i Francuske su predložile da 
se odmah sazove konferencija o razgraničenju. Vlade i jedne i druge velike države su istovremeno poslale 
svoje pomorske jedinice u vode Jadrana da služe kao opomena za ispunjavanje zahtjeva o hitnom 
utanačivanju granica među spornim stranama. 

Diplomatsku aktivnost velikih sila oko crnogorskog pitanja potvrdilo je, na kraju, uvjerenje da je Rusija 
spreman da se suprotstavi Portinim zahtjevima, koji su bili motivisani isključivo nepoštovanjem interesa Crne 
Gore. Francuska je počela da se koleba zbog strahovanja od engleske politike na Istoku. Isto tako, i drugi 
ruski suparnik - Austrija bila je svjesna da se bitka za interese Turske bije ne samo u Carigradu već i u 
Petrogradu. Tako su razgovori o tursko-crnogorskom razgraničenju počeli da se komplikuju, da još nijesu bili 
ni ušli u ozbiljnu fazu pregovaranja. 

Nepuna tri mjeseca poslije bitke na Grahovcu odjeknula je vijest o oružanom sukobu Crnogoraca i Turaka kod 
Beri i Farmaka. Iako je taj obračun bio izazvan nesporazumima među arendatorima i vlasnicima zemljišnih 
parcela, uznemirio je javnost na ovom dijelu Balkana i neposredno uticao na raspoloženje predstavnika 
velikih država. Sam sukob je na kraju okončan na štetu Turaka. Ojačao je knjaževu poziciju u pregovorima, 
koji su od samog početka tekli sa ne malim teškoćama. 


Od najveće važnosti 


Rad komisije za razgraničenje bio je praćen smetnjama koje su ponekad ugrožavale i osnovnu zamisao 
odluke velikih država. Dovođen je čak u pitanje čitav međunarodnopravni pokušaj da se otklone razlozi za 
oružane nemire na ovom uzavrelom području Balkana. Neposredno uoči sjednice komisije za razgraničenje, 
krajem jula 1858. godine, izvršen je napad na Kolašin. Možda je u napadu na ovo tursko gradsko naselje i 
utvrđeno vojno uporište progovorila ratnička sujeta, jer dvojica glavnih organizatora udara vojvoda i senator 
Novica Cerović i vojvoda i senator Miljan Vukov nijesu učestvovali u Grahovačkoj bici. Htjeli su, bez sumnje, 
da se i sami ovjenčaju slavom, sličnoj onoj grahovačkoj. Nije isključena ni mogućnost da su Cerović i Vuković 
vjerovali da međunarodna komisija mora sanckionisati pad Kolašina u crnogorske ruke. Od organizatora 
napada malo je ko razmišljao o tome da će crnogorske snage biti primorane da vrate Kolašin. Knjaz Danilo je 
uložio izuzetan diplomatski napor da bi se opravdao pred velikim silama. Pritom je najubjedljivije djelovala 
činjenica što je oba senatora lišio svih državnih zvanja. Tek poslije toga komisija je nastavila s radom. 

Poslije Grahovačke bitke ustanak u Hercegovini je naglo počeo da se smiruje. Krizu ustanka izazvala je velika 
nesrazmjera u vojnim snagama jedne i druge strane. Dok je otomanskim vlastima stajala na raspolaganju 
velika vojna sila, ustanici su samo imali slabo naoružane, vojno razbacane i relativno slabo koordinirane 
odrede, rasute po čitavoj Hercegovini. A kad god Crna Gora nije bila u stanju takvim ustaničkim snagama da 
pruži neposrednu pomoć - one nijesu mogle predstavljati respektabilnu silu za otomansku armiju. 


Prema izjavama svjedoka 


Sam rad na razgraničenju započeo je izlaskom komisije krajem jula na terenu kod Risna, odakle je i počelo 
obilježavanje granične linije. Pošto je otklonjen nesporazum oko učešća crnogorskog predstavnika, započeo 
je posao za označavanje granice na onim prostorima na kojima nije bilo nikakvih dokumenata za dokazivanje 
vlasništva, ili, ako ih je i bilo, nijesu mogli imati karakter pouzdanosti kao dokumentacija iz zemljišnih knjiga. 
Komisija je stoga morala da se služi izjavama svjedoka, a one su bile dosta nepouzdane. Sporova je bilo ne 
samo na području Grahova i Banjana, već i naročito kad se prešlo na dalje utanačavanje linije, posebno na 
sektoru Zupe Nikšićke, zatim na sektoru Kolašina i Vasojevića. Knjaz Danilo je očekivao da će najsloženiji 
sporovi u radu na terenu nastupiti onog trenutka kad Komisija prijeđe na teritoriju Kuča. No, i pored svih 
teškoća kojima je bila izložena, Komisija je okončala posao krajem avgusta 1858. U septembru iste godine 
otputovala je za Carigrad. Tamo su komesari nastavili s radom na finalizaciji izvještaja i geografskih karata s 
ucrtanim linijama za razgraničenje. Očekivao se samo početak rada konferencije ambasadora. Posljednja 
(peta) komisija ambasadora održana je 27. X / 8. XI 1858. Tada su zapisnik potpisali predstavnici sila i 
svojim potpisima ovjerili Kartu razgraničenja Albanije, Hercegovine i Crne Gore. Francuski ministar inostranih 
poslova Valevski tada je izjavio da je Crna Gora dobila "potpuno nov položaj", da njene granice "koje su 
dosad bile neodređene, počivaju sada na zakonskoj osnovi, a samo njena egzistencija nalazi se u neku ruku 
pod zajedničkom garancijom velikih sila“. To, po ocjeni francuskog ministra, i bilo “od najveće važnosti." 


Postavljanje graničnih oznaka 


Krajem marta 1859. započela je rad Komisija za postavljanje graničnih oznaka, prema Protokolu konferencije 
ambasadora u Carigradu, prihvaćenom i potpisanom prethodne godine. Komesari su započeli rad krajem 
aprila, počev od teritorije Grahova. Uslovi za rad Komisije bili su takođe nepovoljni. Ustaničko vrenje se 
nastavljalo. Komisija je bila prinuđena da prekine rad, da bi ga nastavila sredinom septembra 1859. Krajem 
novembra 1859. udaren je i posljednji (88.) granični znak na crnogorsko-turskoj granici, u blizini Spiča. 

Prvi put u svojoj novoj istoriji Crna Gora je dobila međunarodno priznatu i obilježenu granicu. 

Dok je Crna Gora vodila diplomatsku bitku oko razgraničenja, hercegovački ustanak je ,tinjao“, ali nije 
prestajao. Poučene gorkim iskustvom, otomanske vlasti su pokušavale da pregovorima smire uznemirenu 

zemlju, mada turski vojni komandanti nijesu vjerovali u pacifikaciju. Krajem marta 1859. održana je narodna 
skuština na Cetinju. Na njoj je knjaz Danilo izjavio hercegovačkim prvacima da ih neće ostaviti same, ukoliko 
ih Turci napadnu. Hercegovački ustanici, a Vukalović posebno, bili su ubijeđeni da se njihove veze s Crnom 
Gorom neće raskidati i da se ne može desiti da ustanici budu ostavljeni na milost i nemilost Osmanlijama. 
Ustanici su deklarativno bili za pregovore, ali oružje nijesu željeli ni za trenutak da ispuštaju iz ruku. Sam 
ustanički vođa nametao je takav način razmišljanja i ponašanja. U junu 1860. došlo je do prvog ustanka u 
Gatačkom kadiluku. U ustaničke vojne akcije ponovo su se umiješale crnogorske čete. Derviš-paša je počeo 
da likuje. Pokazalo se da su njegove sumnje i podozrenja bili na mjestu. Knjaz Danilo je teško mogao da 
nađe pravu riječ opravdanja. 


XV 
UTICAJ ITALIJANSKOG NACIONALNO-REVOLUCIONARNOG POKRETA NA RAZVOJ POLITIČKIH SHVATANJA 
KNJAZA DANILA. SUMNJE BEĆKE DIPLOMATIJE U KNJAZEVU SPOLJNU POLITIKU 


Ideje italijanskog nacionalnog preporoda imale su direktan uticaj na sve jugoslovenske narode i na sve 
jugoslovenske zemlje i oblasti. Garibaldijevo ime simbolizovalo je ideju vodilju u borbi za nacionalno 
oslobođenje. Počele su kao plima da se šire vijesti o tome da će brodovi Sardinskog kraljevstva pristati uz 
jugoslovensku obalu i iskrcati garibaldince. 

Snažno širenje nacionalno-revolucionarne ideologije bilo je kao poručeno za vladara koji nije želio da odvaja 
svoj državnički ugled i ratnu slavu od ustaničke Hercegovine i njenih odlučnih ustanika i ustaničkih vođa. To 
je knjazu Danilu u jugoslovenskoj javnosti stvaralo veliku popularnost, pogotovo poslije pobjede na 
Grahovcu. Nacionalno-romantičarska osjećanja stvarala su uvjerenje da bi bilo nesvrhovito odvajati sudbinu 
Crne Gore od ustaničke Hercegovine. Po balkanskim zemljama je naglo počeo da se širi kult Crne Gore i kult 
crnogorskog vladara. Oduševljeni narod po pojedinim južnoslovenskim zemljama smatrao je da Crnoj Gori 
treba da pripadne uloga Pijemonta u oslobađanju i ujedinjenju jugoslovenskih zemalja i naroda. Nacionalna 
romantičarska i dosta nerealna osjećanja pojedinih nacionalnih prvaka u jugoslovenskim zemljama širila su 
uvjerenje da bi bilo dovoljno da ,posrnula“ Otomanska carevina dobije još nekoliko ,grahovskih udaraca", pa 
da se na njenim razvalinama obnovi stara srednjovjekovna državna slava. Koliko je to bilo daleko od realnog 
stanja stvari ubrzo je pokazala intervencija ruskog ministra inostranih poslova knjaza Gorčakova u maju 
1860. Njegova intervencija je zbunila Evropu. Taj glas dobro je i do Cetinja, ali ga tamo zvanične ličnosti 
nijesu s pažnjom saslušale. 


Stara i nova slava 


Na Cetinju je živio duh stare i nove ratne slave i dobar dio svih političkih mjerila izgrađivan je je pod uticajem 
takve atmosfere. Knjazu je to odgovaralo. Sam je podsticao ratoborna shvatanja, ističući stalno ideju o 
ujedinjenju svih Južnih Slovena kao vodeće političko načelo. Prilike su primoravale knjaza Danila da u svojim 
praktično-političkim potezima preduzima samo one radnje koje su garantovale uspjeh. Držao je da se opšti 
cilj nacionalne politike mora ostvariti po etapama, s tim da nikad ne smije biti napušten. Zato je 
uspostavljanje državnih granica prema Turskoj shvatao samo kao neophodan predah u primirenju snaga za 
nove udare na Tursku. 

Nacionalno-političke koncepcije knjaza Danila nijesu izlazile iz okvira istorijskih tumačenja Petra II Petrovića 
Njegoša. A Njegoševa shvatanja bila su saopštena na takav način da nijesu pobuđivala kod knjaza nikakve 
nedoumice. Narod je i u Crnoj Gori, i u Srbiji, i u Vojvodini na sličan način tumačio Njegoševu nacionalno- 
političku misao. 

Oslanjajući se na politiku svog prethodnika, knjaz Danilo je, razmišljajući o praktičnoj strani svog državno- 
političkog programa, smatrao da se on ne može realizovati bez tješnje saradnje ne samo sa Srbijom, već i sa 
Bugarima i Hrvatima. Zbog toga je smatrao da treba unaprijed razraditi sva politička načela na kojima se 
takav program mora temeljiti. U prvim svojim političkim iskazima o tome kakav savez treba da izrade 
balkanski narodi, knjaz Danilo je istakao ideju o ravnopravnosti svih učesnika u dogovoru. Po svojoj prirodnoj 
intuiciji, osjećao je da je načelo ravnopravnosti politički princip koji može učvrstiti ili razoriti svaki 
konstruktivni razgovor o zajedničkom radu na stvaranju saveza južnoslovenskih naroda, pa je svoje partnere 
pregovarače na vrijeme želio da upozori da se ne poigravaju sudbinom tako zamišljenog saveza. On je bez 
narod crnogorski, od svega nekliko stotina hiljada, sa narodima na Balkanu, kakvi su Bugari, Srbi i Hrvati, 
čija populacija doseže cifre od po nekoliko miliona. Takvo shvatanje knjaz Danilo je prvi put izložio 1858. u 
razgovoru s Viktorom Petrovičem Balabinom, ruskim ambasadorom u Beču, inače vrlo dobro upućenim u sve 
elemente koje su južnoslovenski pokreti davali kao svoje obilježje Istočnom pitanju. 





Knjaževi planovi 


Poslije crnogorskoturskog razgraničenja mnogi neupućeni posmatrači držali su da je knjaz ostvario cilj svog 
spoljnopolitičkog programa. Knjaz, međutim, nije tako rezonovao. Van crnogorske etničke i državne teritorije 
ostala su relativno prostrana područja vezana neraskidivim sponama s Crnom Gorom. Narod i ustanički 
prvaci na hercegovačkim poručjima, neštedimice su lili krv za poboljšanje svog agrarnog položaja, ali i za 
dobro Crne Gore, tj. za proširenje i učvršćivanje crnogorske države. Ta granica, između Crne Gore i 
Hercegovine, kako je knjaz Danilo rezonovao, presijecala je jedan živi narodni organizam, cjelinu koja se nije 
dala dijeliti. 

U razgraničenju s Turskom knjazu nije pošlo za rukom da osigura svojoj zemlji izlazak na more. Mada su 
Francuska i Rusija podržavale takav knjažev zahtjev, Evropa nije bila spremna da ga prihvati. Stvari su 
stajale tako da niko od ozbiljnih poznavalaca prilika na Balkanu nije vjerovao da će se crnogorska država i 
njen energični vladar zaustaviti na pola puta. Crnogorski vladar je smatrao osnovnim političko-strateškim 
ciljem: stvaranje veće državne zajednice Južnih Slovena, ali se ona nije mogla ostvariti bez tješnje saradnje s 
vladom u Beogadu. Od početka je pokušavao da u tom pogledu postigne neki sporazum, bez obzira na to što 
su mu dopirale do ušiju nedolične izjave nekih srpskih prvaka o Crnoj Gori, njenom vladaru i društvenom 

uređenju. 








Između Beča i Carigrada 


To je kod knjaza stvaralo izvjesnu rezervisanost prema Beogradu, posebno prema knezu Alekasndru. Dvojicu 
vladara nije mogla zbližiti ni podozrivost ruske diplomatije (1856-1858), ni grubi diplomatski potezi koje je ta 
diplomatija preduzimala i prema jednom i prema drugom. Kao izraziti apsolutista, knjaz Danilo je, opsjednut 
i sam načelom legitimizma, sa iznenađenjem primio vijest o svrgavanju s prijestola srpskog vladara, pa je, 
bez obzira na njihova izrazita razilaženja u pogledima na spoljnu politiku, bio spreman da za spas srpskih 
vladajućih krugova uputi u Beograd 4-5.000 Crnogoraca da zaštite srpski prijesto. A kad je došlo do 
promjene na prijestolu Srbije, knjaz je poslao u Beograd senatore i vojvode Petra Stevanova Vukotića i Iva 
Rakova Radonjića. Slanjem ovako reprezentativne delegacije, želio je, svakako, ne samo da izrazi iskrene 
čestitke knezu Milošu, već i da vaspostavi odnose "tijesnog povjerenja“ zbog “slučajnosti koje mogu proizaći 
iz sadašnjih političkih teškoća“. 

Prateći vijesti o odlasku knjaževih izaslanika u Beograd, ruski diplomatski predstavnici nijesu sumnjali u to da 
će oni voditi razgovore o zajedničkom djelovanju za slučaj da se evropska situacija pogorša. 

Austrijska diplomatija je, takođe, bila ubijeđena da dvojica istaknutih crnogorskih prvaka dolazi u Beograd 
više radi političkih nego protokolarnih motiva. Uostalom, samo knjaževo pismo pokazivalo je pravce 
razmišljanja zvaničnih krugova na Cetinju. Knjaz je povratak Miloša Obrenovića na srpski prijesto ocjenjivao 
kao oslonac “svakom Srbinu", označavajući mu "pravac kojem će se cilju poći“. Danilova nadanja trebalo je 
na neki način da još više učvrsti i zdravica Stevče Mihailovića, održana u čast crnogorske delegacije. 
Početkom pedesetih godina XIX stoljeća vladajući krugovi u Beogradu maštali su i "maglovito" rezonovali o 
rušenju turske vlasti na Balkanu, nespremni da preduzmu bilo kakav rizik. Krajem pedesetih godina prilike su 
se bitno izmijenile. Na njih je snažno uticala crnogorska pobjeda na Grahovcu. Umjesto da budu oduševljeni, 
doživjeli su šok; pokazalo se da je Crna Gora, bez obzira na prostornu ograničenost, faktor balkanske 
politike. 

Već na početku 1860. rad na pokretanju ustanka u Bosni uzima maha, a u njegovim pripremama glavnu riječ 
vode bosanske izbjeglice u Beogradu. U srpskoj prijestonici postojao je tada "Odbor srpsko-bosanski". 
Njegovu djelatnost su pomagali i slavenofili. Njima nije smetalo što je Odbor propagirao ideju o organizaciji 
opšteg ustanka protiv Turaka. Poslije maja 1860, kad je došlo do Gorčakovljeve intervencije, Odbor je morao 
drugačije da djeluje. 

Ruska carska vlada je sumnjičavo gledala na opasne radnje koje su preduzimane u Beogradu i na Cetinju. 
Ona je stoga izdala instrukcije ambasadoru u Beču da preko diplomatskih veza saopšti i srpskim i 
crnogorskim vladajućim krugovima da su uslovi za dizanje ustanka nepovoljni i da u tom pogledu treba 
sačekati bolje vrijeme. Ruskoj diplomatiji je bilo poznato da je jedan od glavnih zagovornika za pripreme 
opšteg ustanka bio Matija Ban. A Ban je, u stvari, imao umišljenu sliku o sebi, a bio je, inače, sklon političkim 
avanturama. Rusku diplomatiju je zabrinjavala mogućnost da Ban na svoju stranu povuče i crnogorskog 
vladara, spremnog, kako se u Petrogradu vjerovalo, da se odmah uključi u svaku akciju protiv otomanske 
Porte. Istinaje da je kod mnogih političkih djelatnika u jugoslovenskim zemljama knjaz-Danilova nacionalno- 
politička strategija više izazivala divljenje nego povjerenje. A takvi političari su, po pravilu, malo vjerovali 
Matiji Banu. U mnogim jugoslovenskim centrima se brzo saznalo da se na Cetinju s velikom rezervom govori 
o djelatnosti Odbora srpsko - bosanskog. 


Bečka nastojanja 


Dok su se Crnogorci s velikim uspjehom nosili s Turcima nekoliko stoljeća, s Austrijom su sve sporove bili 
prinuđeni da rješavaju isključivo političkim sredstvima. Još od Krimskog rata crnogorsko-austrijski odnosi 
počeli su da se kreću nepovoljnim smjerom. Knjaz Danilo je pokušavao da zvanične veze i dogovore 
udvostruči, ali mu je to slabo polazilo za rukom. Pošto se bečka vlada i sama našla 1859. u nepovoljnom 
položaju zbog sukoba u Italiji, ravnodušno je gledala na pokušaje Cetinja da se njom uspostavi tješnju 
saradnju. Beču je bilo stalno jedino od toga da što više oteža konstituisanje Crne Gore kao čvršće državne 
zajednice. Njoj je trebalo da, po svaku cijenu, omete Crnu Goru da postane činilac balkanske politike. 
Smanjiti njen uticaj i degradirati ugled crnogorskog vladara, natjerati crnogorske vladajuće krugove da briže 
svoje unutrašnje brige - to je bilo osnovno političko polazište državnika na Balplacu. 

Krajem pedesetih godina mnogi su pokazatelji govorili da su slabi izgledi za očuvanje mira na Balkanu. 

Poslije crnogorsko-turskog razgraničenja, Hercegovina je ostala i dalje bure baruta. Ono je svakog trenutka 
moglo da plane i da digne na uzbunu čitav Balkan. Fitilj toga bureta bio je jedno vrijeme u rukama zubačkog 
vojvode - Luke Vukalovića. Svako je uočavao, ko je želio da realno sudi o toku stvari u ovoj nemirnoj 
provinciji - šta predstavljaju hercegovački ustanici za dalji razvoj prilika na čitavom Balkanu? 

Crnogorski knjaz je to znao bolje od svih. Zbog toga je stalno isticao da narodni pokret u Hercegovini treba 
da bude činilac prvog reda u crnogorskoj političkoj strategiji. Ispustiti taj pokret iz ruku - knjaz nije smio. 
Stoga je odlučio da ga drži pod stalnom kontrolom i da njim upravlja u svim kritičnim trenucima. Na taj način 
je ispunjavao i nastojanja svojih predaka da dođe do ujedinjenja s Hercegovinom, kako bi se na ovom dijelu 
Balkana stvorila jedna šira državna zajednica. 

Imperativ bez alternative 

Bečka vlada je realnije od drugih prosuđivala svaki politički potez knjaza Danila u odnosu na Hercegovinu. 
Bečki političari su nastojali da onemoguće ,ekspanziju"“ ovog dinamičnog vladara na prostore na koje su 
ćesarovi stratezi upirali svoje poglede od davnina. Suprotstaviti se knjaz - Danilovoj politici - bio je za njih 
imperativ bez alternative. U tom smislu koristili su političku emigraciju i pomoću nje otežavali spoljno- 
političku djelatnost crnogorskog vladara. 

Na crnogorsko-austrijske odnose znatno je uticalo i političko nepovjerenje između Beča i Petrograda, koje se 
sve više produbljivalo još od završetka Krimskog rata. U Petrogradu su dobro znali da otomanska vlada može 
da računa na podršku Austrije, kad god su bile u pitanju ruske pretenzije na Istoku. To je došlo do punog 
izražaja i prilikom crnogorsko-turskog razgraničenja. 

Za vrijeme ratovanja u Italiji bečki kabinet nije mogao energičnije da se miješa u poslove Istoka, već je 
cijenio da će biti dovoljno ako se bude dosljedno pridržavao britanske turkofilske politike. Kad je crnogorski 
vladar upozoren iz Pariza da ,svaki nepromišljen potez Slovena u Turskom carstvu služi politici Austrije", na 
Cetinju se cijenilo da treba raditi na uspostavljanju mira u svim turskim područjima gdje je on bio 
»poremećen" i da se mora na neki način ublažiti crnogorska propaganda u korist Garibaldija. Na takvu 
uzdržanost crnogorske spoljne politike znatno je uticao i rezultat misije kneza Mihaila u Beču, Parizu i 
Londonu. Ona gromka priznanja austrijskoj vladi koja su izricali Crnogorci poslije okončanja rata 1852-1853. 
zamijenjena su trezvenim, realpolitičkim sudovima o tome. Sam knjaz Danilo je isticao da bečka vlada ,sve 
što je uradila za nas, nije bilo u našem nego u njezinom interesu". Uostalom, to je pokazala i politika vođena 
prema Crnoj Gori za vrijeme Krimskog rata. 

Politička zategnutost između knjaza Danila i bečke vlade još je više produbljena kad je 1858. donesena 
odluka o zabrani izvoza ratnog materijala Crnoj Gori. Turske vlasti su pokušavale da ovu odluku iskoriste 
kako bi do kraja produbile austrijsko-crnogorske suprotnosti. 


Velika opsesija 


Anticrnogosku politiku bečke vlade pratila je i snažna kampanja protiv crnogorskog vladara u jednom dijelu 
štampe na njemačkom jeziku. Zestina toga napada se mogla uočiti čak i u šolskim udžbenicima. U pojedinim 
školskim ustanovama, na primjer u Bogosloviji u Zadru, nastavnici su u redovnim predavanjima koristili 
priliku da iskazuju diskvalifikacije protiv crnogorskog vladara. 

Antagonizam između Crne Gore i Austrije podsticali su sukobi što su svakim danom iskrsavali na državnoj 
granici između crnogorskih žitelja, prinuđenih da redovno posjećuju austrijske pazare u Primorju, i austrijskih 
carinskih, policijskih i vojnih organa u Kotoru, Risnu i Budvi, koje su podstrekivali njihovi pretpostavljeni 
organi iz Zadra. Zbog toga je knjaz Danilo bio prinuđen da u Beč (početkom februara 1859) pošalje 
specijalnog izaslanika, senatora Iva Rakova Radonjića. Ova misija se završila bez očekivanih rezultata, pa je 
zaoštravanje, umjesto da se ublaži, još više produbljeno. Bečke vlasti su čak počele da duž granične linije 
podižu sistem fortifikacije. 

Strahovanje bečkih krugova od panslavističkih koncepcija koje su se širile krajem pedesetih godina- 
pretvaralo se u opsesiju. To su jasno potvrđivali bečki konzularni predstavnici s Balkana. Tako se u pismu 
austrijskog vicekonzula iz Skadra krajem maja 1859, upućenom ministru Rehbergu, isticala činjenica da se 
»panslavizam"“ širi ,divljom“ brzinom i direktno ugrožava ne samo interese Otomanske carevine već i Bečke 
monarhije. U Beču je stoga bila smišljena taktika da se ta opaka slovenska propaganda smanji grubim 
pritiskom na Crnu Goru. To je, u neku ruku, bilo koordinirano s određenim potezima otomanskog kabineta. 
Nije bilo ni malo slučajno da je turska odluka o zabrani izvoza žita u Crnu Goru, koju je tada donio skadarski 
guverner Abdi-paša, pala baš u vrijeme kad je avet gladi zaprijetila crnogorskom narodu. Baš tada je, po 
izričitoj naredbi iz Beča, ponovo stupila na scenu crnogorska politička emigracija iz Zadra. Tako se stvarala i 
izgrađivala međusobna austrijsko-turska solidarnost protiv Crne Gore. Dvije carevine ujedinjavalo je načelo 
konzervativizma, koje su njihovi državnici isticali bez ikakvog taktiziranja. Portini ministri su smatrali bečku 
vladu za ,dosljednog borca" ovog načela. Ono je čvrsto spajalo Carigrad i Beč, kad su bili u pitanju 
,omrznuti“ Crnogorci - naglašavao je ruski generalni konzul u Dubrovniku. Zbog toga je u Skadru 
pozdravljeno raspuštanje međunarodne komisije za razgraničenje i izražavana pritajena želja da propadne taj 
međunarodni poduhvat. 


Neprestane optužbe 


Vlada Habzburgovaca je sa strahopoštovanjem posmatrala širenje jugoslovenske ideje i jugoslovenske 
propagande u provincijama pod otomanskom vlašću, smatrajući da to okreće evropsko javno mišljenje protiv 
Otomanske carevine. U Beču je optuživana Crna Gora kao jedan od činilaca tog snažnog propagandnog 
pokreta. Neki bečki politički krugovi su u tome vidjeli ruske prste. Ipak, i srpska i crnogorska propagandna 
akcija, snažno podržavane od slavenofila, mogle su da izrstu u opasan činilac antiosmanske politike u prvom 
redu zbog toga što je turski politički i agrarni sistem za to davao jake povode. Gruba praksa tog preživjelog 
sistema poslužila je, uostalom, u maju 1860. knjazu Gorčakovu da iznese opravdane razloge za ponovno 
pokretanje istočnog pitanja. 

Stalna crnogorsko-austrijska sporenja nepovoljno su djelovla na privredni i posebno na trgovački promet. 
Austrija je to mogla da podnese, a Crna Gora teško. Zato i nije ni čudo što su sa crnogorske strane stalno 
poticale inicijative za pregovore, kako bi se međudržavni odnosi koliko-toliko doveli u uobičajene tokove. 

Svako zatvaranje austrijskih pazara ili promjena režima na risanskoj, hercegovačkoj, kotorskoj ili budvanskoj 
pijaci izazivalo je jednovremeno poremećaje u privrednom životu Crne Gore jer su prekidani normalni 
privredni tokovi na jednom području koje je u mnogo čemu bilo jedinstveno. 


Obnova veza s Rusijom 


Crnogorska knjaževska vlast bila je naročito pogođena jednom naredbom (,obznanom"), koju je potpisao 
đeneral Rodić, u kojoj su bila navedena djela zbog kojih su crnogorski žitelji mogli biti izvedeni pred 
austrijske vojne i građanske sudske organe. To je u mnogome vrijeđalo državno dostojanstvo crnogorskih 
vlasti a, s druge strane, mijenjalo davnašnju praksu slobodnog prometa između Crne Gore i gradova na 
Primorju. 

Iako su neki predstavnici francuske diplomatije dosta doprinijeli da se kod knjaza Danila razviju zablude o 
mogućnosti proširenja Crne Gore, ipak su savjeti njihovog ministra inostranih poslova, u trenucima kad je 
crnogorski vladar izmicao svakoj kontroli, pa i onoj evropske diplomatije, uticali na zvanično Cetinje da ne 
zateže odnose s Monarhijom. O tome je bilo dosta govora prilikom svetkovine krštenja knjaževe kćerke, 
knjeginjice Olge, na Cetinju 1859. U želji da učini još jedan pokušaj da poboljša odnose s moćnim susjedom, 
knjaz Danilo tada donosi odluku da u Beč pošalje svoje drugo izaslanstvo. Izbor je pao na knjaževskog 
ađutanta Danila Kokotovića Vukovića. 

Odlazeći u Beč, Vuković je sa sobom odnio dva pisma za austrijskog ministra inostranih poslova, oba datirana 
17/29. VII 1859. U prvom je knjaz isticao da mu „vladarska dužnost naređuje“ da se zauzme za svoje 
podanike koji stalno doživljavaju uvrede i ,grijehe" od strane austrijskih vlasti. Uz to, navođeno je u 
knjaževom pismu da austrijske vlasti dozvoljavaju sebi pravo da vrijeđaju crnogorskog suverena, a 
crnogorskim građanima uskraćuju elementarno pravo da ,ne kažu ni riječ u odbrani svojega gospodara". 
Izražavajući čuđenje zbog tako grubog ponašanja predstavnika ćesarokraljevske vlasti ,prema ovoj maloj 
državi i njezinim stanovnicima", knjaz je napominjao da postoji opasnost da ga izda ,strpljenje i mene i moje 
podanike i da nas natjeraju da na zlo odgovorimo zlom“. 

Bečka vlada nije našla za potrebno da na knjaževa pisma odgovori na način uobičajen u diplomatskoj 
prepisci, već je crnogorskog suverena uputila na dogovor s dalmatinskim namjesnikom baronom Mamulom. 


Prijetnje knjazu Danilu 


Zaoštravanje crnogorsko-austrijskih odnosa dostiglo je vrhunac u junu 1859, kada je dvadesetak crnogorskih 
političkih emigranata premješteno iz Zadra u Kotor i to naoružani do zuba. Emigranti su doputovali 
specijalnim ratnim brodom, određenim od strane Komande mornarice. Ne časeći ni časa, knjaz Danilo je 
odmah obavijestio ruskog generalnog konzula u Dubrovniku, ističući da ,ovi bjegunci ne prestaju umišljati 
protiv života moga“. Nemoćan da protiv opasne emigracije išta efikasnije preduzme, knjazu je ostalo jedino 
da ruskoj diplomatiji skrene pažnju na ,pokroviteljstvovanje“ austrijskih vlasti nad ličnostima, za koje je 
pouzdano znao da kuju zajveru protiv njega. Iako je na knjaževe proteste austrijski okružni poglavar u 
Kotoru davao nekakve garancije, bilo je očevidno da je promjena boravišta emigranata, makar i privremena, 
sračunata na to da se ugrozi sigurnost knjaževog života. Tada se govorilo da je za atentatora bio čak i 
imenovan austrijski podanik Rucović, koji je, inače, bio povezan krvnosrodničkim vezama sa nekim od 
emigranata. 

Saznanje činjenice da se na teritoriji dvije velike susjedne države okupljaju opasni emigranti, da pripremaju 
prevratničke radnje i atentat na crnogorskog vladara - izazvao je ogorčenje na Cetinju. Crnogorski zvanični 
organi nijesu bili u stanju da protiv toga bilo što efikasno preduzmu. Ostalo im je jedino da protestvuju, da 
se žale ruskoj diplomatiji. Sumnja u politiku velikog susjeda stalno je narastala. 

Nikad do tada politički stratezi Beča, koji su formulisali austrijsku političko-stratešku liniju na Istoku, nijesu s 
toliko strahovanja gledali na jednog južnoslovenskog državnika, kao što su na knjaza Danila krajem 
pedesetih godina XIX stoljeća. 


ZNAČAJ OBNAVLJANJA PREKINUTIH POLITIČKIH VEZA S PETROGRADSKOM VLADOM 


Uloga Konstantina Petkovića, ruskog generalnog konzula u Dubrovniku, Karla Vladimiroviča Knoringa, 
savjetnika ruske ambasade u Beču i Alekseja Borisoviča Lobanova-Rostovskog, ruskog ambasadora u 
Carigradu u normalizovanju odnosa Rusije i Crne Gore. Preseljenje Danila Vukovića u Rusiju krajem 1859. 
Iako knjaz Danilo nije bio upućen u sve nijanse i finese spoljne politike petrogradske vlade, na vrijeme je 
osjetio da političari na Nevi žele da izvrše izvjesnu korekciju svoje politike prema Austriji. To ga je, na svoj 
način podsticalo na odlučnost u odbrani od pritiska bečkih vladajućih krugova. A kako je Austrija smatrala 
Hercegovinu za oblast preko koje je željela u daljoj perspektivi da priprema svoju ekspanziju prema Istoku, 
knjaževe akcije u Hercegovini i prema hercegovačkim ustanicima išle su na ruku Gorča-kovljevim 
koncepcijama revizije politike u odnosu na Habzburgovce. Na Cetinju se na vrijeme saznalo da Petrograd 
teško zaboravlja austrijsku politiku u Krimskom ratu. 

Evropska diplomatija je do najsitnijih pojedinosti pratila sve poteze petrogradskog kabineta, brižljivo 
nastojeći da sačuva evropski mir poslije Krimskog rata. Nosilac antiaustrijskog raspoloženja vlade na Nevi bio 
je njen ministar inostranih poslova Aleksandar Mihailovič Gorčakov. Zbog takvih shvatanja vlada je smatrala 
da treba odložiti djelatnost na realizaciji glavnog političko-strateškog cilja-o moreuzima i podjeli Turske, što 
je rusku politiku u nikolajevskoj eri okretalo na odlučne akcije i velike rizike. Za rusku vladu se morao suziti 
krug političkih elemenata vezanih za Istočno pitanje. Pošto su joj izmakle kontroli važne oblasti na Bliskom 
istoku, čak i zaštita hrišćana u Siriji, Libanu, Palestini, Rusija je nastojala da po svaku cijenu održi uticaj kod 
balkanskih Slovena, ostavljajući svojoj novoj saveznici Francuskoj cjelokupnu politiku zaštite hrišćana na 
bliskoistočnim područjima. 


Ocjene petrugradskog kabineta 


Glavna zadaća Rusije po okončanju Krimskog rata bila je u tome da se što prije pripreme uslovi za izmjenu 

onih odredbi Pariskog mira koje su ograničavale njenu poziciju kao velike države. I politički i, prije svega, 
ekonomski interesi Rusije zahtijevali su da se što prije ukinu ponižavajuće odredbe Pariskog mira o 
neutralizaciji Crnog mora. Tu zadaću Rusija je tada mogla da ostvari jedino diplomatskim putem. Polazeći od 
uvjerenja da su među evropskim velikim državama već bila narasla snažna protivurječja, ruska vlada 
preduzima djelatnost na realizaciji široko zamišljenog političkog programa. Političarima na Nevi je tada došlo 
kao poručeno opšte nezadovoljstvo balkanskih hrišćana u pojedinim provincijama Evropske Turske. Stoga je 
petrogradski kabinet onako žestoko reagovao kad je knjaz Danilo pokušao, uz oslonac na Francusku, a 
podstican i iz Beča, da u direktnim pregovorima s Portom postigne sporazum za rješavanje crnogorskog 
pitanja. U Petrogradu je to ocijenjeno kao pokušaj koji je mogao da dovede do stišavanja nezadovoljstva u 
zapadnim oblastima Turske, nezadovoljstva koje je trebalo ostaviti da stalno tinja kao neposredna opasnost 
za otomansku vlast. U tom pogledu uloga Crne Gore bila je od značaja. Cim su s Crnom Gorom početkom 
1858. uspostavljene veze i odnosi tradicionalnog povjerenja, petrogradska vlada je sebi postavila cilj da ni po 
koju cijenu ne dopusti novo remećenje odnosa s tom zemljom. Iako je u spoljnopolitičkim koncepcijama 
knjaza Gorčakova tada već bila počela da sazrijeva misao da samo Srbija, s obzirom na njen geostrateški 
položaj, može na sebe da primi ulogu Pijemonta u borbi za oslobođenje balkanskih Slovena, svemoćni ruski 
državni kancelar nije ničim želio da pokaže kako ima namjeru da oslabi položaj i ulogu Cetinja u zbivanjima 
na evropskom Istoku. 


Jedan prijatelj Crne Gore 


Poslije odlaska Jeremije Gagića sa dužnosti generalnog konzula u Dubrovniku, ruska vlada je imala nesreću 
da na njegovo mjesto imenuje čovjeka koji je svojim nepromišljenim potezima doprinio raskidu odnosa sa 
Crnom Gorom početkom 1857. godine. Izborom Konstantina Petkovića za generalnog konzula učinjen je 
napredak koji je na neki način izbrisao loša prisjećanja na tamne stranice rusko-crnogorskih odnosa. Petković 
je bio Makedonac po nacionalnosti, ali i ličnost s osjećanjem za političke i nacionalno-političke zahtjeve 
Crnogoraca. On je često s razine zapažene objektivnosti sudio, kako o političkim događanjima u zemlji tako i 
o socijalnim i nacionalnim pokretima u crnogorsko-barskim plemenima i u Hercegovini, predviđajući smjerove 
kojima događaji mogu da obrnu. Svoju obaviještenost Petković je pokazao i u zanimljivoj istorijskoj studiji o 
Crnoj Gori i Crnogorcima, publikovanoj na kraju diplomatske karijere. U relativno dugoj listi ruskih 
diplomatskih i konzularnih predstavnika, koji su blizu sto pedeset godina službovali po pojedinim balkanskim 
zemljama, njemu pripada zapaženo mjesto. Smatrao je da je Crna Gora s knjazom Danilom dobila vladara 
izuzetnih državničkih kvaliteta. Pokazalo se - prema tom njegovom rezonovanju - da izbor Njegoševog 
nasljednika nije bio ni slučajan ni pogrešan. Petković, doduše, nije skrivao ni mane knjaza Danila. Kad je o 
njima govorio, uvijek ih je dovodio u vezu s knjaginjom Darinkom. Pri tome je često i pretjerivao. On je 
smatrao da je knjaževa ženidba s Darinkom bila ,nesrećna“. Knjaz je brzo uočio da ruski diplomatski 
predstavnici gaje podozrenje prema njegovoj supruzi i da neki od njih ne mogu da joj zaborave to što se 
onako miješala u državne poslove prilikom pregovora o priznavanju sultanovog vrhovnog suvereniteta nad 
Crnom Gorom. Knjazu to nije bilo prijatno, ali se pravio kao da to ne uočava. 


Tri ordena ruskim diplomatima 


Zanimljivo je da su pripadnici crnogorskog vladajućeg sloja brzo zaboravili grube poteze ruske diplomatije 
tokom pune dvije godine (1856. i 1857). Cim je došlo do normalizacije odnosa, u Crnoj Gori je sve nastavilo 
da se kreće po starom, da se kliče caru-pokrovitelju i da se na svečanostima dižu čaše u njegovo zdravlje. 
Knjaz Danilo je najviše doprinio takvoj promjeni raspoloženja, iako je, zajedno sa svojim bratom, velikim 
vojvodom Mirkom, bio stub otpora ruskim prevratničkim pokušajima. 

Da bi na neki način zadobio ponovno rusko povjerenje, knjaz 1858. šalje u Dubrovnik vojvodu Petra Vukotića 
da odnese tri ordena za nezavisnost Crne Gore za trojicu ruskih diplomata: Viktora Petoviča Balabina, 
ambasadora u Beču, Karla Vladimiroviča Knoringa, savjetnika ruskog ambasadora u Beču i Alekseja 
Borisoviča Lobanov-Rostovskog, ruskog ambasadora u Carigradu. Trebalo je povratiti povjerenje ruske vlade, 
čiji se uticaj kod Južnih Slovena nije mogao mjeriti s ugledom bilo koje druge velike evropske države, a 
trojica odlikovanih diplomata su obavljali upravo poslove od kojih je to i te kako zavisilo. Učvršćivanje rusko- 
crnogorskih veza u doba knjaza Danila pratila je s posebnim interesovanjem cijela ruska javnost. Vodeće 
ruske novine već od početka pedesetih godina donosile su stalno vijesti o Crnoj Gori. A pred sam kraj 
pedesetih godina slovenofili su započeli i živu propagandu za pomoć Južnim Slovenima. 


Uz Pariz i Petrograd 
Kad je 1858. u Moskvi obrazovan Slovenski dobrotvorni komitet, s ciljem da pruža pomoć kulturnom i 
političkom preporodu balkanskih naroda, postavljeni su temelji za kontinuirane veze slavenofila sa svim 


oslobodilačkim pokretima i strujanjima kod Južnih Slovena. Ideolog slavenofila I. S. Aksakov posjetio je 
početkom pedesetih godina jugoslovenske zemlje, pa je bio i na Cetinju. 

Vi. C. AKCAKOB 





O svom boravku kod Crnogoraca ostavio je zanimljive tekstove. U njima je na originalan način prikazao Crnu 
Goru, njezine izglede za dalje širenje oslobodilačkog pokreta i uticaj na susjedne krajeve. Nazivajući Crnu 
Goru "vojničkim logorom", ideolog panslavizma smatrao je da knjaz Danilo ne treba da obraća pažnju na 
izgradnju državne vlasti prije nego što oslobodi čitav hrišćanski svijet u svom susjedstvu. Tek poslije toga 
mogao je da preduzme efikasne mjere i izgradnji institucija moderne države. Aksakov je, očevidno, 
strahovao od toga da bi proces izgradnje institucija državne vlasti mogao ublažiti i oslabiti knjaževo 
samodržavlje, jedinu garanciju za uspjeh protiv tuđina, kako je volio da istakne moskovski i petrogradski 
slovenofilski prvak. U novinama slavenofila Aksakov je objavljivao članke, čiji je sadržaj bio prožet 
uvjerenjem da Crna Gora treba da postane rukovodeća snaga sveopšteg ustanka Južnih Slovena. Posjeta 
Aksakova Cetinju i propaganda slavenofila izazvale su pravu uzbunu kod bečke diplomatije. Ona je smatrala 
da iza svega toga stoji i zvanična ruska politika. 


Moralni činilac prvog reda 


O ulozi Crne Gore u oslobodilačkim stremljenjima balkanskih Slovena pisali su i ruski revolucionarni 
demokrati, okupljeni oko ,Savremenika“. U ovom glasilu Kovaljevski je publikovao svoju čuvenu studiju o 
Njegošu. Sam Černiševski visoko je cijenio značenje oslobodilačkog pokreta Crnogoraca pedesetih godina. 
Raspoloženje ruske javnosti prema narodnim pokretima na Balkanu postalo je moralni činilac prvog reda. 
Ono je davalo podsticaj za širenje oslobodilačkog zanosa i ulivalo mu novu snagu. Pogodin je slikovito isticao: 
„Sloveni gledaju na Rusiju kao vukovi na zvijezdu na Istoku“. 

Krajem 1859. dugogodišnji ađutant knjaza Danila, istaknuti narodni prvak Danilo Vuković podnio je ostavku 
na dužnost i tražio da se preseli u Rusiju. Knjaz ga je krajem avgusta (28.VIII/9. IX) preporučio Gorčakovu, 
zahtijevajući da se zauzme za njegov bolji smještaj u Rusiji, kako bi se odalo priznanje na ,velikim njegovim 
u Crnoj Gori zaslugama“. 

Po nekim podacima, do kraja 1859. u Rusiju je već bilo 1.499 žitelja iz Crne Gore. Polazeći od toga, na 
sastanku Komiteta ruske vlade od 18. IX / 10. XII 1859. donesena je odluka da se u Novorosijskom kraju 
dodijeli po 8 desetina zemlje za svakog muškog člana crnogorskih porodica prispjelih u Rusiju, s tim da im se 
istovremeno nadoknade i troškovi putovanja od Kotora do Odese i iz Odese do odredišta. Preseljenicima je 
garantovano da će šest godina biti oslobođeni od vojnih obaveza, a osam od svih poreskih davanja. 


OSI DIO 

